**IEKŠĒJIE NOTEIKUMI**

Rīgā

|  |  |  |  |
| --- | --- | --- | --- |
| 02.07.2025. |  | Nr. | 2025/5 |

**Grāmatvedības uzskaites kārtība**

Izdota saskaņā ar

Valsts pārvaldes iekārtas likuma

72. panta pirmās daļas 1. punktu,

Ministru kabineta 2024. gada 22. oktobra noteikumu Nr. 653

“Kārtība, kādā Valsts kase sniedz pakalpojumus valsts

pārvaldes vienotā pakalpojumu centra ietvaros,

un kārtība un apjoms, kādā valsts budžeta iestādes un budžeta nefinansētas iestādes kārto

grāmatvedības uzskaiti Valsts kasē valsts pārvaldes vienotā pakalpojumu centra ietvaros” 15.1. punktu.

# **Vispārīgie jautājumi**

1. Grāmatvedības uzskaites kārtība (turpmāk – Kārtība) nosaka vienotus grāmatvedības uzskaites principus valsts budžeta iestādēm un budžeta nefinansētām iestādēm (turpmāk – Iestāde), kas grāmatvedības uzskaites pakalpojumu saņem saskaņā ar Ministru kabineta 2024. gada 22. oktobra noteikumiem Nr. 653 “Kārtība, kādā Valsts kase sniedz pakalpojumus valsts pārvaldes vienotā pakalpojumu centra ietvaros, un kārtība un apjoms, kādā valsts budžeta iestādes un budžeta nefinansētas iestādes kārto grāmatvedības uzskaiti Valsts kasē valsts pārvaldes vienotā pakalpojumu centra ietvaros”.
2. Kārtība nosaka vienotus grāmatvedības uzskaites principus, aktīvu un pasīvu, tai skaitā iespējamo aktīvu un iespējamo pasīvu, ieņēmumu un izdevumu novērtēšanas metodes, saimniecisko darījumu uzskaites un atzīšanas kritērijus, būtiskuma līmeni un citu nepieciešamo informāciju, ko Iestāde lieto, veicot grāmatvedības uzskaiti un sagatavojot finanšu pārskatus.
3. Grāmatvedības reģistrus kārto latviešu valodā. Grāmatvedības uzskaitē un pārskatos par naudas vienību lieto *euro*. Visus darījumus ārvalstu valūtās pārrēķina *euro* pēc Eiropas Centrālās bankas (turpmāk – ECB) publicētā *euro* kursa darījuma veikšanas attiecīgajā dienā (dienas sākumā). Ja ECB nav publicējusi konkrētas ārvalstu valūtas kursu, tad šīs valūtas pārrēķināšanai izmanto pasaules finanšu tirgus atzīta finanšu informācijas sniedzēja – Bloomberg – publicētos valūtas kursus attiecībā pret *euro.* Par darījuma dienu valūtas pārrēķināšanai tiek uzskatīta attaisnojuma dokumenta (rēķina, vēstules u.tml.) izrakstīšanas vai sagatavošanas diena (attaisnojuma dokumenta datums).
4. Grāmatvedības uzskaiti veic, izmantojot licencētu centralizētu resursu vadības sistēmu “Horizon” (turpmāk – Horizon). Programmatūra sastāv no dažādiem moduļiem, kuru darbība un izmantošana aprakstīta Centrālās resursu vadības sistēmas lietošanas metodiskajos norādījumos (turpmāk – metodiskie norādījumi) (<https://pp.kase.gov.lv/projects/vpc-wiki/wiki>).
5. Iestāde grāmatvedības uzskaitē piemēro metodiskajos norādījumos noteiktos grāmatojumus. Metodiskajos norādījumos noteikti detalizēti uzskaites grāmatojumi. Ja kādu konkrētu darījumu grāmatojumi metodiskajos norādījumos nav noteikti, grāmatojumus veic tā, lai nodrošinātu grāmatvedības uzskaiti saskaņā ar vienotiem grāmatvedības uzskaites pamatprincipiem atbilstoši darījumu ekonomiskajai būtībai un grāmatvedības kontiem. Iestāde izvērtē katru darījumu un, ņemot vērā darījumu ekonomisko būtību un to saistību ar citiem darījumiem, uzskaites prasības piemēro atsevišķi katram darījumam vai tā sastāvdaļām, vai vairākiem darījumiem kopā.
6. Lēmumu pieņemšanai par darījumu klasifikāciju, aktīvu un pasīvu novērtēšanu (piemēram, aktīvu vērtības un lietderīgās lietošanas laika noteikšanai, aktīva izslēgšanai no uzskaites, vērtības samazinājuma, uzkrājumu aprēķiniem) un citām aplēsēm Iestādes vadītājs var:
   1. izveidot komisiju, ja nepieciešams, pieaicinot attiecīgās jomas speciālistus (turpmāk – komisija);
   2. noteikt Iestādes atbildīgo attiecīgās jomas speciālistu (turpmāk – speciālists).
7. Grāmatvedības uzskaiti nodrošina atbilstoši šādiem principiem:
   1. darbības turpināšanas princips – pieņem, ka Iestāde turpinās darbību un turpinās savu ar normatīvajiem aktiem noteikto pienākumu izpildi tuvākajā nākotnē;
   2. saskaņotības princips – izmanto tās pašas novērtēšanas metodes, kas izmantotas iepriekšējā pārskata gadā;
   3. uzkrāšanas princips – darījumus un citus notikumus atzīst un uzrāda grāmatvedības uzskaitē tad, kad tie notiek, neatkarīgi no naudas saņemšanas vai samaksas. Budžeta izpildes pārskatos tie ir faktiskie ieņēmumi vai izdevumi;
   4. piesardzības princips ieņēmumu un izdevumu atzīšanā – ieņēmumus atzīst tikai gūtos līdz bilances datumam, bet saistības uzskaita arī paredzamās;
   5. izmaksu princips – iegūtos līdzekļus un saņemtos pakalpojumus sākotnēji novērtē to iegādes izmaksās;
   6. formas pakļaušana saturam – saimnieciskos darījumus iegrāmato un uzrāda finanšu pārskatā, ņemot vērā to ekonomisko saturu un būtību, nevis tikai juridisko formu.
8. Attaisnojuma dokumentus par saimnieciskiem darījumiem iegrāmato uzskaites reģistros ar attaisnojuma dokumenta datumu. Dokumentus, kurus paraksta vairākas puses dažādos datumos (piemēram, pieņemšanas – nodošanas aktus), grāmato ar pēdējā paraksta datumu.
9. Veicot izdevumu aprēķinu:
   1. nolietojuma, amortizācijas aprēķinu grāmato tā mēneša pirmajā datumā, par kuru veikts aprēķins;
   2. atlīdzības, nodokļu, nākamo periodu izdevumu vai ieņēmumu aprēķinu grāmato tā perioda pēdējā datumā, par kuru veikts aprēķins;
   3. atbilstoši aprēķina būtībai atzīst izdevumus un saistības vai aktīva samazinājumu.
10. Attaisnojuma dokumenti var būt akti, čeki, izziņas, līgumi, preču pavadzīmes, rēķini, rīkojumi. Ārējiem attaisnojuma dokumentiem izmanto dokumenta sagatavotāja piešķirtu numuru. Iekšējos attaisnojuma dokumentus numurē pa to veidiem, kārtas numuru piešķirot sagatavošanas procesā (aktus, avansu norēķinus, līgumus, maksājuma uzdevumus, pārvietošanas un norakstīšanas pavadzīmes u.c.). Katram ievadītajam dokumentam Horizon, to izpildot, sistēma piešķir savu unikālu reģistrācijas numuru.
11. Attaisnojuma dokumentam jābūt sagatavotam tā, lai glabāšanas laikā nezustu tajā ietvertā informācija un tiktu nodrošināts tā juridiskais spēks. Par attaisnojuma dokumenta labojumu var izmantot grāmatvedības izziņu. Attaisnojuma dokuments var nesaturēt rekvizītu “paraksts”, ja dokuments ir veidots elektroniski un to ir apliecinājusi (autorizējusi) par saimnieciskā darījuma veikšanu un dokumentā sniegtās informācijas pareizību atbildīgā persona iestādes vadītāja noteiktajā kārtībā.
12. Grāmatvedības iekšējā kontrole ietver metodes, paņēmienus, procesus un iekšējos dokumentus, kas nodrošina grāmatvedības datu pareizību, pilnīgumu un savlaicīgu atspoguļošanu grāmatvedības uzskaitē. Kontroles procesi ietver:
    1. grāmatvedības kontu un korespondences analīzi;
    2. prasību un saistību atlikumu salīdzināšanu;
    3. bilances posteņu inventarizāciju.
13. Iestāde materiālo vērtību grāmatvedības uzskaiti kārto, piesaistot katrai materiālajai vērtībai atbildīgo personu, kuru nosaka iestādes vadītāja noteiktajā kārtībā. Atbildīgās personas piedalās atbildībā esošo materiālo vērtību inventarizācijās, var sagatavot dokumentus par materiālo vērtību pārvietošanu un norakstīšanu.
14. Pārskata gada slēguma inventarizāciju veic saskaņā Valsts kases iekšējiem noteikumiem “Saistību, prasību, bezskaidras naudas līdzekļu, finanšu ieguldījumu un zembilances pasīvu inventarizācijas veikšanas kārtība”, kā arī atbilstoši pakalpojumu saņēmēja (Iestādes) izstrādātajai inventarizācijas veikšanas kārtībai attiecībā uz ilgtermiņa nefinanšu aktīviem, skaidras naudas līdzekļiem (kasē), krājumiem un zembilances aktīviem. Inventarizācijas procesā komisijas novērtē, vai nav pazīmju par aktīvu vērtības būtisku samazinājumu, nosaka vērtību inventarizācijā konstatētajām materiālajām vērtībām, kuras nebija iekļautas grāmatvedības uzskaitē, ja nepieciešams, apvieno vai sadala ilgtermiņa ieguldījumus un nosaka to lietderīgās lietošanas laiku, kā arī ierosina materiālo vērtību norakstīšanu. Gadījumos, ja to nosaka ar Iestādes vadītāja rīkojumu, komisija var pieņemt lēmumu par materiālo un nemateriālo vērtību norakstīšanu.
15. Iestādes gada pārskatu un konsolidēto gada pārskatu sagatavo saskaņā ar vienoto pārskatu sagatavošanas kārtību.

# **Vispārīgie kritēriji**

## **2.1. Aktīvu atzīšanas vispārīgie kritēriji**

1. Par aktīviem atzīst resursus, ko pagātnes notikumu rezultātā kontrolē Iestāde un kuru vērtību var ticami novērtēt, un no kuriem nākotnē var sagaidīt saimnieciskos labumus vai ar kuriem var nodrošināt Iestādes (nozares) funkciju vai deleģēto uzdevumu izpildi:
   1. izmantojot preču ražošanai vai pakalpojumu sniegšanai;
   2. iznomājot citām personām;
   3. izmantojot administratīvām vajadzībām;
   4. īstenojot valsts politiku un nodrošinot valsts budžeta vajadzības.
2. Iestādei ir kontrole pār aktīvu, ja tā savu mērķu sasniegšanai var lietot aktīvu vai gūt no tā labumu kādā citā veidā un var liegt vai kā citādi regulēt trešo personu piekļuvi šādam labumam.
3. Pagātnes notikums, kura rezultātā izveidojas kontrole pār aktīvu, ir:
   1. aktīva saņemšanas, iegādes, izveidošanas vai cita darījuma rezultātā;
   2. apstiprināts tiesību akts, kura rezultātā gūto ieņēmumu saņemšana ir droši ticama.
4. Ja atsavina ķīlu, to atzīst par aktīvu dienā, kad tā atbilst [16. punktā](https://likumi.lv/ta/id/297134#p22) minētajiem nosacījumiem.
5. Ilgtermiņa ieguldījumi ietver aktīvus, kurus Iestāde plāno izmantot ilgāk nekā gadu no iegūšanas datuma.
6. Apgrozāmie līdzekļi ietver aktīvus, ko izmanto parastās darbības cikla ietvaros arī tad, ja cikls ir ilgāks par 12 mēnešiem. Apgrozāmie līdzekļi ietver arī aktīvus, kuri paredzēti galvenokārt tirdzniecībai, un ilgtermiņa finanšu aktīvu īstermiņa daļu.

## **Saistību atzīšanas vispārīgie kritēriji**

1. Saistības ir Iestādes pašreizējs pienākums, kurš radies pagātnes notikumu rezultātā un kura izpildei ir nepieciešams resursu izlietojums.
2. Pagātnes notikums, kura dēļ izveidojas pašreizējs pienākums, rodas, ja:
   1. pienākuma izpildi paredzēts nodrošināt tiesību aktos noteiktajā kārtībā;
   2. notikums (Iestādes darbība) ir devis citām personām pamatotu iemeslu sagaidīt, ka Iestāde izpildīs attiecīgo pienākumu.
3. Saistības sākotnēji klasificē kā īstermiņa, ja tās atbilst šādiem kritērijiem:
   1. par tām jānorēķinās vai jāveic attiecīgā pienākuma izpilde (piemēram, saņemts avanss par pakalpojumiem, kurus sniegs nākamajā periodā) 12 mēnešu laikā pēc bilances datuma;
   2. par tām paredz norēķināties vai veikt attiecīgā pienākuma izpildi Iestādes parastās darbības cikla ietvaros arī tad, ja cikls ir ilgāks par 12 mēnešiem;
   3. tās galvenokārt paredzētas tirgošanai finanšu instrumentu tirgū.
4. Saistības pārskata perioda beigās klasificē kā īstermiņa, ja:
   1. Iestāde var veikt saistību (norēķināšanos vai pienākuma) izpildi 12 mēnešu laikā pēc bilances datuma;
   2. pēc bilances datuma, pirms finanšu pārskati ir apstiprināti publiskošanai atbilstoši normatīvajiem aktiem par gada pārskata sagatavošanu (turpmāk – apstiprināts publiskošanai), ir noslēgta vienošanās pārkreditēt saistības vai izmainīt maksājumu grafiku atbilstoši ilgtermiņa nosacījumiem.
5. Saistības klasificē kā ilgtermiņa saistības, ja tās neatbilst 24[.](https://likumi.lv/ta/id/297134#p30) un [25. punktā](https://likumi.lv/ta/id/297134#p31) minētajiem kritērijiem.

## **Ieņēmumu atzīšanas vispārīgie kritēriji**

1. Ieņēmumus veido saimnieciskie labumi, tai skaitā aktīvu vērtības palielinājums vai saistību vērtības samazinājums, ko saņem vai saņems Iestāde savā vārdā vai pildot funkcijas un kas palielina pašu kapitālu.
2. Ieņēmumus atzīst šādā kārtībā, ja:
   1. ir ticams, ka Iestāde saņems ar darījumu saistītos saimnieciskos labumus;
   2. ieņēmumu summu var ticami novērtēt.

## **Izdevumu atzīšanas vispārīgie kritēriji**

1. Izdevumus veido saimniecisko labumu samazinājums, kas rodas no aktīvu izlietojuma, vērtības samazinājuma, atsavināšanas vai saistību rašanās vai palielinājuma rezultātā un kas samazina pašu kapitālu.
2. Izdevumus atzīst šādā kārtībā, ja:
   1. ir noticis resursu izlietojums vai tas ir paredzams;
   2. izdevumu summu var ticami novērtēt.

# **Finanšu pārskatu posteņu uzskaites vispārīgie principi**

## **3.1. Ilgtermiņa ieguldījumu sākotnējā atzīšana un novērtēšana**

1. Ilgtermiņa ieguldījumi ietver aktīvus, kurus Iestāde plāno izmantot ilgāk nekā gadu no iegūšanas datuma.
2. Ilgtermiņa ieguldījumu atzīst dienā, kad Iestāde iegūst kontroli pār aktīvu un tā pārņem visus riskus un no attiecīgā aktīva gūstamos saimnieciskos labumus.
3. Ilgtermiņa ieguldījumu atzīst arī, ja:
   1. to iegādājas, lai bez atlīdzības nodotu vispārējās valdības sektora struktūrām, izņemot to kontrolētus un finansētus komersantus (turpmāk – vispārējās valdības sektora struktūras);
   2. pārņem valstij piekritīgo nekustamo īpašumu, ja saskaņā ar normatīvajiem aktiem nav pieņemts lēmums par tā izmantošanu.
4. Nemateriālo ieguldījumu sastāvā atzīst nefinanšu aktīvu, kam nav fiziskas formas, ja tas:
   1. ir nodalāms no citiem aktīviem un to var pārdot, nodot, licencēt, iznomāt vai apmainīt individuāli vai kopā ar nodalāmu aktīvu vai saistībām;
   2. radies no līguma vai juridiskām tiesībām, neraugoties uz to, vai šīs tiesības ir nododamas vai nošķiramas no Iestādes vai no citām tiesībām un pienākumiem.
5. Nemateriālos ieguldījumus, pamatlīdzekļus un ieguldījuma īpašumus uzskaita saskaņā ar izmaksu metodi.
6. Ilgtermiņa ieguldījumu sākotnējā vērtībā ietver šādas uz aktīvu tieši attiecināmās to iegādes vai izveidošanas izmaksas līdz dienai, kad aktīvs nodots lietošanā:
   1. ilgtermiņa ieguldījuma pirkšanas cenu (atskaitot saņemtās atlaides), muitas nodokli un citus ar pirkumu saistītus neatskaitāmus nodokļus;
   2. ilgtermiņa ieguldījuma piegādes un pārvietošanas izmaksas līdz tā izmantošanas vietai;
   3. darba samaksu, kas tieši radusies ilgtermiņa ieguldījuma izveidošanas procesā;
   4. materiālu un pakalpojumu izmaksas, kas izmantoti ilgtermiņa ieguldījuma izveidošanas procesā;
   5. ilgtermiņa ieguldījuma sagatavošanas paredzētajai izmantošanai izmaksas (ieviešanas, uzstādīšanas, montāžas izmaksas) līdz tā nodošanai lietošanā;
   6. profesionālo pakalpojumu izmaksas, kas tieši attiecināmas uz ilgtermiņa ieguldījuma iegādi vai izveidošanu;
   7. nemateriālā ieguldījuma izveidošanai izmantoto patentu un licenču amortizāciju;
   8. attiecīgā objekta nākotnē paredzēto nojaukšanas un tā iepriekšējās atrašanās vietas atjaunošanas izmaksu sākotnējo aplēsi, ja šādi pienākumi noteikti saskaņā ar tiesību aktu.
7. Izmaksas, kas ir saistītas ar ilgtermiņa ieguldījuma iegādi, izveidošanu vai nemateriālā ieguldījuma attīstību, atzīst pārskata perioda izdevumos, ja tās:
   1. nav nepieciešamas, lai aktīvu sagatavotu tā paredzētajai izmantošanai;
   2. ir administratīvās un citas vispārējās izmaksas, kuras nav tieši attiecināmas uz konkrēto aktīvu;
   3. ir saistītas ar Iestādes darbības uzsākšanu jaunā atrašanās vietā vai ar citu lietotāju grupu, tai skaitā personāla apmācības izmaksas;
   4. ir saistītas ar jaunas struktūrvienības atvēršanu;
   5. attiecināmas uz virsnormas materiālu, darbaspēka vai citu resursu izmantošanu (pārsniedz līdzīga aktīva parastās izveidošanas izmaksas) pašradīta aktīva izveidošanā;
   6. radušās, atliekot aktīva apmaksu ilgāk par 12 mēnešiem saskaņā ar līguma nosacījumiem. Starpību starp naudas vērtības ekvivalentu un maksājuma kopsummu atzīst par kreditēšanas perioda procentu izdevumiem attiecīgajā pārskata periodā.
8. Papildus 37. punktā noteiktajām izmaksām izvērtē izmaksas, kas radušās, izveidojot nemateriālo ieguldījumu, un tās klasificē šādi:
   1. ar pētniecību saistītās izmaksas iekļauj izdevumos to rašanās periodā;
   2. ar aktīva attīstību saistītās izmaksas iekļauj nemateriālā ieguldījuma uzskaites vērtībā, ja ir sagatavots dokumentēts pamatojums par:
      1. tehniskām iespējām aktīvu pabeigt tā, lai to varētu lietot vai atsavināt;
      2. nodomu pabeigt aktīvu un to lietot vai atsavināt;
      3. spēju lietot vai atsavināt aktīvu;
      4. to, ka aktīvs radīs ticamus nākotnes saimnieciskos labumus vai nodrošinās funkciju izpildi;
      5. aktīva attīstības pabeigšanai un tā lietošanai vai atsavināšanai pietiekamu tehnisko, finanšu un citu resursu pieejamību;
      6. spēju ticami novērtēt izdevumus, kas attiecināmi uz aktīvu tā attīstības laikā.
9. Ar nemateriālā ieguldījuma attīstību saistītās izmaksas iekļauj nemateriālā ieguldījuma vērtībā, sākot ar dienu, kad nemateriālais ieguldījums atbilst aktīva atzīšanas kritērijiem.
10. Izmaksas, kas radušās pēc ilgtermiņa ieguldījuma nodošanas lietošanā un ir saistītas ar tā darbības uzsākšanu, pārvietošanu vai uzturēšanu, atzīst izdevumos.
11. Izmaksu iekļaušanu ilgtermiņa ieguldījuma sākotnējā vērtībā pārtrauc dienā, kad tas ir nodots lietošanā.
12. Ilgtermiņa ieguldījumu sākotnēji novērtē patiesajā vērtībā, atskaitot atsavināšanas izmaksas. Aktīva iegūšanas datumā, sākotnēji atzīstot uzskaitē:
    1. līdz šim neuzskaitītu esošu ilgtermiņa ieguldījumu;
    2. ziedojumu un dāvinājumu veidā saņemtu ilgtermiņa ieguldījumu;
    3. maiņas ceļā saņemtu ilgtermiņa ieguldījumu. Ja saņemtā aktīva patieso vērtību nevar novērtēt, tā vērtību nosaka atbilstoši nodotā aktīva patiesajai vērtībai saņemtā aktīva iegūšanas datumā. Ja nodotā aktīva patieso vērtību nevar ticami novērtēt, saņemtā aktīva vērtību nosaka atbilstoši nodotā aktīva uzskaites vērtībai nodošanas datumā;
    4. bioloģiskos aktīvus, kuri iepriekš uzskaitīti bioloģisko aktīvu produktu sastāvā.
13. Ieguldījuma īpašumu 42.[punktā](https://likumi.lv/ta/id/297134#p47) minētajos gadījumos novērtē patiesajā vērtībā un neatskaita atsavināšanas izmaksas. Patieso vērtību nosaka visam aktīvam, neatdalot tā neatņemamas sastāvdaļas, kas nepieciešamas, lai īpašumu varētu lietot kā ieguldījuma īpašumu.
14. Ilgtermiņa ieguldījuma patieso vērtību novērtē, izmantojot vispāratzītas vērtēšanas metodes vai 110. vai [114. punktā](https://likumi.lv/ta/id/297134#p127) minētās metodes, vai apstiprina aktīva vērtību, ja tā ir zināma.
15. Līdz šo noteikumu 42[. punktā](https://likumi.lv/ta/id/297134#p47) minētajai ilgtermiņa ieguldījuma novērtēšanai vai vērtības apstiprināšanai aktīvu uzskaiti nodrošina daudzuma vienībās:
    1. līdz šim neuzskaitītu esošu ilgtermiņa ieguldījumu;
    2. ziedojumu un dāvinājumu veidā saņemtu ilgtermiņa ieguldījumu;
    3. maiņas ceļā saņemtu ilgtermiņa ieguldījumu. Ja saņemtā aktīva patieso vērtību nevar novērtēt, tā vērtību nosaka atbilstoši nodotā aktīva patiesajai vērtībai saņemtā aktīva iegūšanas datumā. Ja saņemtā aktīva patieso vērtību nevar novērtēt, tā vērtību nosaka atbilstoši nodotā aktīva patiesajai vērtībai saņemtā aktīva iegūšanas datumā. Ja nodotā aktīva patieso vērtību nevar ticami novērtēt, saņemtā aktīva vērtību nosaka atbilstoši nodotā aktīva uzskaites vērtībai nodošanas datumā.
16. Patiesā vērtība, atskaitot atsavināšanas (pārdošanas) izmaksas, ir summa, kādu iespējams iegūt aktīva atsavināšanas (pārdošanas) darījumā starp labi informētām, savstarpēji ieinteresētām un nesaistītām personām.
17. Ilgtermiņa ieguldījuma (izņemot finanšu instrumentu) patieso vērtību iespējams noteikt šādos gadījumos:
    1. nesaistītu personu darījumā noslēgtā līgumā (saistošā pārdošanas līgumā) ir zināma ilgtermiņa ieguldījuma cena, kas koriģēta par izmaksām, kas tieši attiecas uz ilgtermiņa ieguldījuma atsavināšanu;
    2. ja nav pieejami saistoši pārdošanas līgumi, bet ilgtermiņa ieguldījums ir tirgots aktīvā tirgū, tad patiesā vērtība ir ilgtermiņa ieguldījuma tirgus vērtība (pašreizējā piedāvājuma cena). Ja pašreizējās piedāvājuma cenas nav pieejamas, ilgtermiņa ieguldījuma patiesās vērtības noteikšanā piemēro pēdējā darījuma cenu, pieņemot, ka tirgū nav notikušas būtiskas izmaiņas starp darījuma datumu un aprēķinu veikšanas datumu. Ja aktīva patiesās vērtības noteikšanai izmanto atšķirīga aktīvu veida vai stāvokļa tirgus cenas, tad veic korekcijas, lai šīs atšķirības novērstu;
    3. ja nav pieejami saistoši pārdošanas līgumi un nepastāv aktīvs tirgus, patieso vērtību nosaka atbilstoši pieejamai informācijai par vērtību, kādu Iestāde varētu iegūt no ilgtermiņa ieguldījuma pārdošanas nesaistītai personai aprēķinu datumā. Šīs vērtības noteikšanai var izvērtēt nesenu līdzīgu darījumu tajā pašā nozarē vai saimnieciskās darbības jomā. Šajā gadījumā koriģē līdzīga darījuma tirgus cenu, lai novērstu ekonomisko apstākļu atšķirības;
    4. ja nav pieejami saistoši pārdošanas līgumi, nepastāv aktīvs tirgus un nav pieejama informācija par iespējamo pārdošanas vērtību, aktīva patieso vērtību nosaka atbilstoši diskontētās naudas plūsmas prognozei, pamatojoties uz ticamām no esošo nomas vai citu līgumu noteikumiem izrietošām aplēsēm par nākotnes ienākošo un izejošo naudas plūsmu starpību (turpmāk – neto naudas plūsmas) par tādiem pašiem vai līdzvērtīgiem aktīviem tajā pašā vai līdzvērtīgā atrašanās vietā un stāvoklī, un piemērojot Valsts kases tīmekļvietnē publicēto attiecīgo diskonta likmi. Sagaidāmajās naudas plūsmās neiekļauj aktīvu finansēšanas vai to atjaunošanas izmaksas.
18. Kārtības 45.[punktā](https://likumi.lv/ta/id/297134#p47) minētajos gadījumos zemes un būvju vērtības noteikšanai var izmantot to nosacīto izmaksu vērtību – kadastrālo vērtību, mežaudžu vērtības noteikšanai – Meža valsts reģistrā norādīto pilno vērtību un pazemes aktīvu vērtības noteikšanai – Ģeoloģiskās informācijas sistēmas datus.
19. Muzeju krājuma grāmatvedības uzskaites nodrošināšanai izmanto normatīvajos aktos muzeju krājumu jomā noteikto uzskaites sistēmu datus.
20. Muzeju krājuma sastāvā esošos aktīvus, izņemot nekustamos īpašumus, Iestāde atzīst grāmatvedības uzskaitē saskaņā ar normatīvajos aktos muzeju krājumu jomā noteiktajiem krājuma esības pārbaužu termiņiem un nosaka muzeja krājuma priekšmetu vērtību vienlaikus ar krājuma esības pārbaudēm, novērtējot aktīvu iegādes (izveidošanas) vērtībā, ja tā ir zināma. Ja aktīvu iegādes (izveidošanas) vērtība nav zināma, nosaka:
    1. aktīvu patieso vērtību (ja tas ir iespējams) atbilstoši 46. punktam;
    2. krājumu vienības un, ja aktīvu patieso vērtību nav iespējams noteikt, katru novērtē viena *euro* vērtībā. Aktīvus uzskaita līdzīgu pamatlīdzekļu kontos atbilstoši to lietojumam un analītiskajā uzskaitē nodala atsevišķi.
21. Pamatlīdzekļu sastāvā uzskaita ilgtermiņa ieguldījumus, kuru iegādes vērtība ir vienāda vai lielāka par 500.01 *euro*. Pirms 2019. gada 1. janvāra iegādātos ilgtermiņa ieguldījumus, kuru sākotnējā uzskaites vērtība ir mazāka, turpina uzskaitīt pamatlīdzekļu sastāvā nepārklasificējot. Ja vienas aktīva vienības iegādes vai izveidošanas vērtība ir mazāka vai vienāda ar 500.00 *euro*, aktīvus uzskaita apgrozāmo līdzekļu sastāvā.
22. Bibliotēku fondus, izklaides, literāros un mākslas oriģināldarbus, dārgakmeņus un dārgmetālus, antīkos un citus kultūras un mākslas priekšmetus, citas vērtslietas un muzeja krājuma priekšmetus uzskaita pārējo nemateriālo ieguldījumu vai pamatlīdzekļu sastāvā neatkarīgi no vienas aktīva vienības atzīšanas vērtības.
23. Iestādes īpašumā un valdījumā esošos valsts īpašumus nododot turējumā (izņemot nomu) valsts kapitālsabiedrībām, ostu pārvaldēm vai atvasinātām publiskām personām, uzskaita to sākotnējo vērtību, uzkrāto nolietojumu un vērtības samazinājumu atsevišķos kontos pamatlīdzekļu vai finanšu ieguldījumu sastāvā.
24. Valsts īpašumus, kuri nodoti privatizācijai vai atsavināšanai un kuru īpašuma tiesības zemesgrāmatā vai kapitālsabiedrības dalībnieku (akcionāru) reģistrā ir reģistrētas uz valsts vārda privatizāciju (atsavināšanu) veicošās institūcijas personā saskaņā ar likuma "Par valsts un pašvaldību zemes īpašuma tiesībām un to nostiprināšanu zemesgrāmatās" [8. panta](https://likumi.lv/ta/id/297134#p8) septīto daļu un [Publiskas personas kapitāla daļu un kapitālsabiedrību pārvaldības likuma](https://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [10. panta](https://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums#p10) pirmās daļas 2. punktu, uzskaita Ekonomikas ministrija.
25. Nekustamos īpašumus, kuri nodoti privatizācijai vai atsavināšanai un kurus atbilstoši [54. punktā](#p61) minētā privatizāciju (atsavināšanu) veicošā institūcija ir ņēmusi valdījumā, bet kuru īpašuma tiesības vēl nav nostiprinātas zemesgrāmatā, uzskaita Ekonomikas ministrija.
26. Pamatlīdzekļus un nemateriālos ieguldījumus, kas sastāv no komplektējošām daļām (piemēram, datoram – programmatūra, transportlīdzeklim – rezerves daļas), kuras nevar izmantot katru atsevišķi, uzskaita kā vienu aktīvu.
27. Pamatlīdzekļus un nemateriālos ieguldījumus, kas sastāv no komplektējošām daļām, kuras var izmantot katru atsevišķi (piemēram, datorsistēmas bloks, monitors, printeris) un kuras atbilst ilgtermiņa ieguldījuma atzīšanas kritērijiem, uzskaita kā atsevišķus aktīvus.
28. Zemi un būves (piemēram, zemesgabalus, ēkas, inženierbūves), sākotnēji atzīstot, grāmato kā pamatlīdzekļus, ja tās paredzētas:
    1. funkciju nodrošināšanai (piemēram, administratīvām vajadzībām, preču ražošanai, pakalpojumu sniegšanai);
    2. iznomāšanai pilnībā vai daļēji vispārējā valdības sektora struktūru ietvaros;
    3. gan funkciju nodrošināšanai, gan iznomāšanai ārpus vispārējā valdības sektora struktūrām.
29. Zemi un būves, sākotnēji atzīstot, grāmato kā ieguldījuma īpašumu, ja tās neatbilst 58[. punktā](https://likumi.lv/ta/id/297134#p65) minētajiem kritērijiem (piemēram, tās paredzētas iznomāšanai, izņemot vispārējās valdības sektora struktūru ietvaros, vai nav pieņemts lēmums par to izmantošanu).
30. Ja šo noteikumu 59[. punktā](https://likumi.lv/ta/id/297134#p66) minētos aktīvus iznomā kopā ar citiem aktīviem, tad ieguldījuma īpašumu sastāvā grāmato visus aktīvus.

## **3.2. Ilgtermiņa ieguldījumu uzskaite pēc sākotnējās atzīšanas**

### **3.2.1. Ilgtermiņa nefinanšu aktīvu sākotnējās vērtības korekcijas**

1. Izmaksas, kas uzlabo attiecīgā pamatlīdzekļa, ieguldījuma īpašuma vai nemateriālā ieguldījuma stāvokli (aktīva pārbūve, restaurācija, uzlabošana, papildināšana vai atjaunošana) tā lietderīgās lietošanas laikā vai būtiski maina esošā aktīva īpašības, salīdzinot ar tā iepriekšējiem rādītājiem, vai pagarina lietderīgās lietošanas laiku vismaz par vienu gadu, iekļauj pamatlīdzekļa, ieguldījuma īpašuma vai nemateriālā ieguldījuma vērtībā (kapitalizē) atbilstoši iegādes dokumentiem un Iestādes sagatavotam aktam par ilgtermiņa ieguldījumu vērtības/lietderīgā lietošanas laika pārskatīšanu, kurā norāda ilgtermiņa ieguldījuma nosaukumu, numuru, uzskaites kopējo vērtību, uzkrāto nolietojumu (amortizāciju), atlikušo lietderīgās lietošanas laiku, kapitalizējamās izmaksas, atlikušo vērtību, pārskatīto atlikušo lietderīgās lietošanas laiku un citu informāciju pēc nepieciešamības.
2. Iestādes nekustamā īpašuma kapitalizējamo izmaksu noteikšanai nosaka:
   1. vai ir veikta pārbūve vai atjaunošana, vai ir mainīts būves vai tās daļas apjoms, pastiprināti nesošie elementi vai konstrukcijas, nomainīti nesošie elementi vai konstrukcijas, veikti funkcionāli vai tehniski uzlabojumi;
   2. vai būvdarbu rezultātā ir radīts jauns nekustamā īpašuma objekts;
   3. vai funkcionāli vai tehniski uzlabojumi ir pirmreizēji vai arī atjaunots sākotnējais stāvoklis, izmantoti materiāli, konstrukcijas ar vai bez īpašību uzlabojuma;
   4. vai apjoma palielinājums, uzlabojumi attiecas uz būtisku būves daļu;
   5. vai saņemtam īpašumam, kuru var izmantot paredzētajam mērķim tikai pēc pārbūves, restaurācijas vai atjaunošanas, vērtība pēc šo izmaksu pievienošanas nepārsniegs tā aizvietošanai nepieciešama līdzvērtīga aktīva vērtību;
   6. vai darbi veikti saglabājot, uzturot īpašuma esošo stāvokli, kā arī remontējot īpašumu;
   7. klasificē izmaksas, kas kapitalizējamas vai atzīstamas kā pamatdarbības izdevumi periodā, kad tās radušās, nosaka to apmēru;
   8. pārskata un nosaka atlikušo lietderīgās lietošanas laiku saskaņā ar Kārtības 99. punktā noteikto.
3. Kapitalizējot izmaksas, palielina aktīva sākotnējo vērtību. Sākot ar nākamo mēnesi, nolietojumu (amortizāciju) aprēķina no aktīva uzskaites vērtības, kurā iekļautas kapitalizētās izmaksas.
4. Valsts finansēto, tai skaitā ārvalstu finanšu palīdzības projektu ietvaros, kapitālo ieguldījumu izmaksas iekļauj valsts īpašuma sākotnējā vērtībā tā Iestāde, kuras grāmatvedības uzskaitē ir attiecīgais objekts. Iestāde, kura finansē kapitālo ieguldījumu izmaksas valsts īpašumā, tās uzskaita nepabeigtās būvniecības sastāvā līdz attiecīgo būvdarbu pabeigšanai un nodod bez atlīdzības Iestādei, kuras grāmatvedības uzskaitē ir objekts, kurā veikti kapitālie ieguldījumi.
5. Ja pamatlīdzeklim vai ieguldījuma īpašumam ilgstoši lietojamu daļu aizstāj ar jaunu komplektējošo daļu, kuru nevar izmantot atsevišķi, no jauna uzstādītās daļas vērtību pievieno attiecīgā aktīva vērtībai. Nomainītās daļas sākotnējo vērtību, aprēķināto nolietojumu un vērtības samazinājumu izslēdz no uzskaites.
6. Ja nomainītās pamatlīdzekļa daļas, izņemot nekustamo īpašumu, uzskaites vērtība nav atsevišķi aprēķināta, tas ir, ja izslēdzamā aktīva daļa nav nolietota atsevišķi no pārējā aktīva, nosaka izslēdzamās aktīva daļas vērtību. Šo vērtību nosaka atbilstoši amortizētajām aizstāšanas izmaksām, bet ja nav iespējams noteikt amortizēto aizstāšanas izmaksu vērtību, tad izmanto citu metodi atbilstoši komisijas vai pieaicinātā speciālista lēmumam.
7. Ja uz valsts vārda Iestādes personā reģistrēto un valstij Iestādes personā piekritīgo nekustamo īpašumu (gan pamatlīdzekļu, gan ieguldījuma īpašumu) – ēkas, būves vai inženierbūves – nomainītās daļas uzskaites vērtība nav atsevišķi aprēķināta, tas ir, ja izslēdzamā pamatlīdzekļa vai ieguldījuma īpašuma daļa nav uzskaitīta un nolietota atsevišķi no pārējās ēkas, būves vai inženierbūves, izslēdzamās daļas vērtību nosaka ar proporcionālo metodi. Izslēdzamās vērtības noteikšanai izmanto nosacīto ēkas, būves vai inženierbūves komponenšu īpatsvarus atkarībā no tās kategorijas un apakškomponenšu īpatsvarus ēkas, būves vai inženierbūves komponentēs.
8. Izmaksas, kas radušās, saglabājot vai uzturot nemateriālo ieguldījumu, ieguldījuma īpašumu un pamatlīdzekļu esošo stāvokli, kā arī remontējot vai labojot pamatlīdzekļus un ieguldījuma īpašumus, atzīst pamatdarbības izdevumos.
9. Lietotam ilgtermiņa ieguldījumam, kuru var izmantot paredzētajam mērķim tikai pēc pārbūves, restaurācijas vai atjaunošanas, attiecīgās izmaksas pieskaita ilgtermiņa ieguldījuma uzskaites vērtībai tādā apmērā, lai ilgtermiņa ieguldījuma vērtība pēc šo izmaksu pievienošanas nepārsniegtu tā aizvietošanai nepieciešamo līdzvērtīga aktīva vērtību.
10. Ieguldījuma īpašumu pārbūves, restaurācijas vai atjaunošanas laikā uzskaita ieguldījuma īpašumu sastāvā, ja to arī turpmāk paredzēts lietot kā ieguldījuma īpašumu.
11. Ja atsavināšanai paredzētu pamatlīdzekli vai ieguldījuma īpašumu pirms atsavināšanas pārbūvē, restaurē vai atjauno, tad krājumu sastāvā to pārklasificē pēc pārbūves, restaurācijas vai atjaunošanas.
12. Līdz gada pārskata sagatavošanai Iestādes izvērtē un pamatlīdzekļu sastāvā uzskaita zemi un būves, ja tās:
    1. lietotas funkciju nodrošināšanai (administratīvām vajadzībām, pakalpojumu sniegšanai);
    2. iznomātas pilnībā vai daļēji vispārējā valdības sektora struktūru ietvaros;
    3. lietotas gan funkciju nodrošināšanai, gan iznomātas ārpus vispārējā valdības sektora struktūrām.
13. Zemi vai būves pārskata gada beigās uzskaita ieguldījuma īpašumu sastāvā, ja tās neatbilst 72. punktā minētajiem kritērijiem.
14. Bioloģiskos aktīvus – kurus paredzēts izmantot lauksaimnieciskajā darbībā, – uzskaita atsevišķā kontu grupā un katra pārskata gada beigās novērtē:
    1. mežaudzes – Meža valsts reģistrā norādītajā pilnajā vērtībā;
    2. pārējos bioloģiskos aktīvus – patiesajā vērtībā, atskaitot atsavināšanas izmaksas.
15. Pazemes aktīva, kuru Iestāde atzinusi grāmatvedības uzskaitē, sākotnējo vērtību samazina un atzīst pārskata perioda pamatdarbības izdevumos, piemērojot vienu no šīm metodēm:
    1. atbilstoši izstrādātajam daudzumam vienlaicīgi ar atzītajiem krājumiem un ieņēmumiem no pazemes aktīvu izstrādes saskaņā ar Iestādes iekšējos normatīvajos aktos noteikto kārtību;
    2. proporcionāli atzītajiem ieņēmumiem un prasībām par pazemes aktīvu izstrādes tiesībām.
16. Atbilstoši zemesgabala platības izmaiņām Nekustamā īpašuma valsts kadastra informācijas sistēmā (piemēram, precizēta grafiski noteiktā platība, veikta kadastrālā uzmērīšana) grāmatvedības reģistros veic šādas izmaiņas:
    1. koriģē aktīva uzskaites vērtību atbilstoši aktuālajai kadastrālajai vērtībai;
    2. starpību starp aktuālo vērtību un iepriekš uzskaitīto vērtību atzīst pārskata perioda pamatdarbības ieņēmumos vai izdevumos;
    3. precizē aktīva analītisko informāciju (piemēram, platību).
17. Ja zemesgabals sākotnēji atzīts atbilstoši 48. [punktam](https://likumi.lv/ta/id/297134#p53), pēc zemesgabala sadalīšanas vai apvienošanas grāmatvedības reģistros veic šādas izmaiņas:
    1. izslēdz aktīva uzskaites vērtību un atzīst pārējos izdevumus;
    2. atzīst aktīvu aktuālajā kadastrālajā vērtībā un pārējos ieņēmumus.

### **3.2.2. Nolietojums un amortizācija**

1. Pamatlīdzekļiem un ieguldījuma īpašumiem nolietojumu un nemateriālajiem ieguldījumiem amortizāciju (vērtības norakstīšanu) aprēķina, izmantojot lineāro metodi, nolietojamo vai amortizējamo vērtību lietderīgās lietošanas laikā sistemātiski samazinot ar vienmērīgiem atskaitījumiem, kurus uzskaita kā uzkrāto nolietojumu (amortizāciju) un atzīst pārskata perioda pamatdarbības izdevumos vai iekļauj cita aktīva vērtībā.
2. Pamatlīdzekļu un ieguldījuma īpašumu nolietojumu un nemateriālo ieguldījumu amortizāciju sāk aprēķināt ar nākamā mēneša pirmo datumu pēc aktīva nodošanas lietošanā un beidz aprēķināt ar nākamā mēneša pirmo datumu pēc aktīva lietošanas izbeigšanas. Atsavināšanai paredzētu ilgtermiņa ieguldījumu klasificē krājumu sastāvā.
3. Iestāde, saņemot pamatlīdzekļus un nemateriālos ieguldījumus bezatlīdzības, turpina aprēķināt nolietojumu (amortizāciju) atbilstoši aktīva uzskaites vērtībai (atskaitot iepriekš atzīto vērtības samazinājumu) un lietderīgās lietošanas laikam, kādā tas noteikts budžeta iestādē, kas nodod aktīvu.
4. Nolietojumu neaprēķina:
   1. zemei;
   2. bioloģiskajiem aktīviem;
   3. pazemes aktīviem;
   4. bibliotēku fondiem;
   5. kultūras un mākslas priekšmetiem, muzeju krājuma priekšmetiem;
   6. dārgakmeņiem, dārgmetāliem un to izstrādājumiem;
   7. vērtslietām;
   8. valsts aizsargājamo kultūras pieminekļu sarakstā iekļautajiem pasaules un valsts nozīmes kultūras pieminekļiem, izņemot tos, kuri tiek lietoti ikdienā.
5. Iestāde katru funkcionāli atšķirīgu būves daļu analītiski var nodalīt no kopējā aktīva un nolietot atsevišķi īsākā laikposmā nekā aktīvam noteiktais lietderīgās lietošanas laiks. Izmaksas, kas nav konkrēti attiecināmas uz kādu no būves daļām, bet ir iekļautas būves kopējā vērtībā, sadala proporcionāli kopējai vērtībai uz visām būves daļām. Būves daļas un to lietderīgās lietošanas laiku, kurā Iestāde paredz izmantot attiecīgo daļu, nosaka komisija vai speciālists.
6. Pamatlīdzekļiem nolietojumu aprēķina atbilstoši ārējos normatīvos aktos par grāmatvedības uzskaiti budžeta iestādēm noteiktajām nolietojuma normām.
7. Ilgtermiņa ieguldījumiem nomātajos pamatlīdzekļos lietderīgās lietošanas laiku nosaka atbilstoši noslēgtā nomas, īres vai apsaimniekošanas līguma darbības termiņam.
8. Pamatlīdzekļiem, ieguldījuma īpašumiem un nemateriālajiem ieguldījumiem, kurus iegādājas saskaņā ar finanšu nomas (līzinga) nosacījumiem, nolietojumu (amortizāciju) aprēķina atbilstoši tādiem pašiem noteikumiem, kādi piemērojami pārējiem īpašumā esošiem tās pašas grupas aktīviem. Ja nav pietiekamas pārliecības, ka Iestāde nomas termiņa beigās iegūs aktīva īpašuma tiesības, nomāto aktīvu pilnībā nolieto nomas termiņa laikā.
9. Ja aktīva garantijas laikā piegādātājs to aizvieto ar jaunu, Iestāde saņemtajam aktīvam lietderīgās lietošanas laiku nosaka atbilstoši ārējos normatīvos aktos par grāmatvedības uzskaiti budžeta iestādēm noteiktajām nolietojuma normām un nolietojumu aprēķina, sākot ar nākamā mēneša pirmo datumu pēc aktīva nodošanas lietošanā.
10. Iestādes īpašumā un valdījumā esošajiem valsts īpašumiem, kas nodoti turējumā valsts kapitālsabiedrībām, ostu pārvaldēm vai atvasinātām publiskām personām, turpina aprēķināt nolietojumu aktīva atlikušajā lietderīgās lietošanas laikā atbilstoši ārējos normatīvos aktos par grāmatvedības uzskaiti budžeta iestādēm noteiktajām nolietojuma normām un to piemērošanas nosacījumiem.
11. Nosakot nemateriālo ieguldījumu lietderīgās lietošanas laiku, kurā Iestāde paredz to izmantot, izvērtē, vai nemateriālā ieguldījuma lietderīgās lietošanas laiks ir noteikts vai nenoteikts.
12. Nemateriālajiem ieguldījumiem ar noteiktu lietošanas laiku amortizāciju aprēķina proporcionāli noteiktajam lietderīgās lietošanas laikam. Nemateriāliem ieguldījumiem ar nenoteiktu lietošanas laiku amortizāciju nerēķina. Nemateriālo ieguldījumu izvērtēšanu veic Iestādes vadītāja apstiprināta komisija vai atbildīgais jomas speciālists.
13. Nemateriālajam ieguldījumam ir nenoteikts lietderīgās lietošanas laiks, ja vienlaikus ir spēkā šādi nosacījumi:
    1. periods, kurā Iestāde plāno saņemt aktīva radītos saimnieciskos labumus vai nodrošināt funkciju izpildi, ir neierobežots (piemēram, patentam);
    2. nemateriālā ieguldījuma patiesā vērtība laika gaitā pieaug vai paliek nemainīga, neveicot papildu kapitālieguldījumus.
14. Nemateriālo ieguldījumu ar nenoteiktu lietderīgās lietošanas laiku neamortizē.
15. Nemateriālā ieguldījuma ar noteiktu lietderīgās lietošanas laiku atlikušo lietderīgās lietošanas laiku pārskata reizi pārskata gadā. Ja atlikušais lietderīgās lietošanas laiks atšķiras no iepriekšējām aplēsēm, Iestāde to koriģē un ņem vērā, aprēķinot amortizāciju, sākot no nākamā mēneša pirmā datuma pēc aplēses maiņas.
16. Iestāde reizi gadā izvērtē pamatojumu nemateriālā ieguldījuma lietderīgās lietošanas laika nenoteiktībai un, ja konstatē apstākļu maiņu, saskaņā ar kuriem attiecīgajam nemateriālajam ieguldījumam var aplēst noteiktu lietderīgās lietošanas laiku, to ņem vērā, aprēķinot amortizāciju, sākot no nākamā mēneša pirmā datuma pēc aplēses maiņas.
17. Ja nemateriālajam ieguldījumam konstatē vērtības samazinājuma pazīmes atbilstoši [103. punktam](#p116) vai vērtības samazinājuma norakstīšanas pazīmes atbilstoši 124. punktam Iestāde izvērtē un, ja nepieciešams, pārskata nemateriālo ieguldījumu lietderīgās lietošanas laiku.
18. Pamatlīdzekļu un ieguldījuma īpašumu nolietojumu un nemateriālo ieguldījumu amortizāciju sāk aprēķināt ar nākamā mēneša pirmo datumu pēc aktīva nodošanas lietošanā un beidz aprēķināt ar nākamā mēneša pirmo datumu pēc aktīva lietošanas izbeigšanas, klasificējot krājumu sastāvā kā atsavināšanai paredzētu ilgtermiņa ieguldījumu, izslēgšanas no uzskaites vai nolietojamās vai amortizējamās vērtības pilnīgas iekļaušanas nolietojuma vai amortizācijas aprēķinā.
19. Pamatlīdzekļiem un ieguldījuma īpašumiem nolietojumu un nemateriālajiem ieguldījumiem amortizāciju aprēķina tikai līdz to vērtības pilnīgai norakstīšanai. Ja aktīvu turpina lietot pēc tā vērtības pilnīgas iekļaušanas nolietojuma vai amortizācijas aprēķinā, nolietojuma vai amortizācijas aprēķināšanu pārtrauc, bet aktīvu saglabā uzskaitē.
20. Nolietojumu turpina aprēķināt arī pamatlīdzekļu un ieguldījuma īpašumu tehniskās apkopes, remonta un atjaunošanas, pārbūves vai restaurācijas laikā.
21. Amortizāciju turpina aprēķināt arī laikā, kad nemateriālo ieguldījumu nelieto, izņemot gadījumu, ja aktīva vērtība ir pilnīgi amortizēta vai aktīvs klasificēts krājumu sastāvā kā atsavināšanai paredzēts ilgtermiņa ieguldījums.
22. Veicot pamatlīdzekļa vai ieguldījuma īpašuma pārbūvi, restaurāciju vai atjaunošanu, aktīva atlikušo lietderīgās lietošanas laiku pārskata, attiecīgi koriģējot aktīva nolietojuma aprēķinu kārtējam periodam un nākamajiem periodiem, ja paredzamais lietošanas laiks palielinās:
    1. būvēm – vairāk par 10 procentiem;
    2. pārējiem pamatlīdzekļiem un ieguldījuma īpašumiem, izņemot būves, – vairāk par 50 procentiem.
23. Pamatlīdzekļiem un ieguldījuma īpašumiem pēc pārbūves, restaurācijas vai atjaunošanas nolietojumu aprēķina atlikušajā vai pārskatītajā lietderīgās lietošanas laikā.

### **3.2.3. Vērtības samazināšanās**

1. Katra pārskata perioda beigās Iestādes inventarizācijas komisija novērtē, vai nepastāv pazīmes, kas norāda uz to ilgtermiņa nefinanšu aktīvu vērtības būtisku samazinājumu, kurus uzskaita saskaņā ar izmaksu metodi.
2. Vērtības samazinājums norāda uz aktīva nākotnes saimniecisko labumu zaudējumiem vai ierobežojumiem aktīva izmantošanai funkciju izpildei, kas pārsniedz sistemātiski atzīto nolietojumu vai amortizāciju.
3. Iestādes komisija izvērtē šādas pazīmes attiecībā uz ilgtermiņa nefinanšu aktīvu (izņemot ieguldījuma īpašumu):
   1. vismaz par 90 procentiem samazinājies vai nepastāv pieprasījums pēc pakalpojuma, kuru sniedz Iestāde, lietojot attiecīgo aktīvu;
   2. pieņemts valdības lēmums, kas rada negatīvas izmaiņas Iestādes darbībā;
   3. aktīvs ir novecojis vai fiziski bojāts;
   4. Iestādes darbībā notikušas vai tuvākajā laikā gaidāmas ilgtermiņa izmaiņas, kas negatīvi ietekmē aktīva paredzēto lietojumu. Šādas izmaiņas ietver, piemēram, aktīva dīkstāvi, plānotu Iestādes funkciju darbības pārtraukšanu vai pārstrukturēšanu, kā arī aktīva lietošanas pārtraukšanu pirms iepriekš noteiktā lietošanas termiņa beigām;
   5. pieņemts lēmums apturēt aktīva izveidošanu pirms tā pabeigšanas vai nodošanas lietošanā (ekspluatācijā);
   6. citas pazīmes, kas liecina par aktīva vērtības samazināšanos.
4. Iestāde izvērtē vismaz šādas pazīmes attiecībā uz ieguldījuma īpašumu:
   1. pārskata periodā tehnoloģiskajā, tirgus, ekonomiskajā vai juridiskajā vidē, kurā darbojas Iestāde, ir notikušas izmaiņas, kas nelabvēlīgi ietekmē Iestādi;
   2. pārskata periodā ir vismaz par vienu procentpunktu palielinājusies diskonta likme, kas lietota, lai aprēķinātu aktīva lietošanas vērtību;
   3. aktīvs ir novecojis vai fiziski bojāts;
   4. Iestādes darbībā notikušas vai tuvākajā laikā gaidāmas ilgtermiņa izmaiņas, kas negatīvi ietekmē aktīva paredzēto lietojumu;
   5. pieņemts lēmums apturēt aktīva izveidošanu pirms tā pabeigšanas vai nodošanas lietošanā (ekspluatācijā);
   6. ar aktīvu saistīto budžetā paredzēto ienākošo un izejošo naudas plūsmu kopsummas vai budžeta izpildes rezultāta samazināšanās vismaz par 50 procentiem;
   7. citas pazīmes, kas liecina par aktīva vērtības samazināšanos.
5. Iestāde pārskata perioda beigās pārbauda, vai nemateriālajam ieguldījumam ar nenoteiktu lietderīgās lietošanas laiku un nemateriālajam ieguldījumam, kurš nav nodots lietošanā, nav samazinājusies vērtība, salīdzinot tā uzskaites vērtību ar atgūstamo vērtību arī tad, ja:
   1. kāda no 103. punktā minētajām pazīmēm ir konstatēta pārskata gada laikā;
   2. 103. punktā minētās pazīmes pārskata perioda beigās nav konstatētas.
6. Nemateriālā ieguldījuma ar nenoteiktu lietderīgās lietošanas laiku un nemateriālā ieguldījuma, kurš nav nodots lietošanā, vērtības samazinājuma pārbaudei var lietot atgūstamo vērtību, kas noteikta iepriekšējā pārskata perioda beigās veiktās pārbaudes ietvaros, ja:
   1. iepriekšējā atgūstamā vērtība vismaz par 10 procentiem pārsniedza aktīva uzskaites vērtību;
   2. pārskata perioda laikā nav notikušas tādas izmaiņas apstākļos, lai pārskata perioda beigās noteiktā atgūstamā vērtība būtu mazāka par aktīva uzskaites vērtību.
7. Ja pastāv vismaz viena 103. vai [104. punktā](https://likumi.lv/ta/id/297134#p117) minētā pazīme, vispirms izvērtē, vai iespējams noteikt aktīva patieso vērtību, atskaitot atsavināšanas izmaksas, saskaņā ar 46. un [47. punktu](#p52), izņemot 47.4. apakšpunktu.
8. Ja aktīva patiesā vērtība, atskaitot atsavināšanas izmaksas, pārsniedz tā uzskaites (atlikušo) vērtību, aktīva lietošanas vērtību neaprēķina un vērtības samazinājumu neveic.
9. Ja aktīva patiesā vērtība, atskaitot atsavināšanas izmaksas, ir mazāka par tā uzskaites (atlikušo) vērtību vai to nav iespējams noteikt, nosaka aktīva lietošanas vērtību.
10. Ilgtermiņa nefinanšu aktīva (izņemot ieguldījuma īpašumu) lietošanas vērtības noteikšanai piemēro šādas metodes:
    1. amortizēto aizstāšanas izmaksu metodi;
    2. atjaunošanas izmaksu metodi;
    3. pakalpojuma vienību metodi.
11. Piemērojot amortizēto aizstāšanas izmaksu metodi, lietošanas vērtību nosaka, amortizējot aktīva aizstāšanas izmaksas atbilstoši esošā aktīva nolietojumam. Aktīva aizstāšanas izmaksas nosaka, salīdzinot aktīva reprodukcijas (tāda paša aktīva izveidošana vai iegāde) un aizstāšanas (līdzvērtīga aktīva izveidošana vai iegāde) izmaksas un izvēloties mazākās.
12. Piemērojot atjaunošanas izmaksu metodi, lietošanas vērtību nosaka, no amortizētajām aktīva aizstāšanas izmaksām pirms vērtības samazināšanās atskaitot aprēķinātās aktīva atjaunošanas izmaksas, kas nepieciešamas, lai atjaunotu aktīva darbību tādā līmenī, kāds tas bija pirms vērtības samazināšanās.
13. Piemērojot pakalpojuma vienību metodi, lietošanas vērtību nosaka, samazinot amortizētās aktīva aizstāšanas izmaksas pirms vērtības samazināšanās atbilstoši samazinātajam pakalpojuma vienību skaitam.
14. Ieguldījuma īpašuma lietošanas vērtību nosaka, aplēšot nākotnes ienākošo un izejošo naudas plūsmu pašreizējo (diskontēto) vērtību, ko Iestāde plāno saņemt no turpmākās aktīva lietošanas tā pašreizējā stāvoklī un no tā atsavināšanas lietderīgās lietošanas laika beigās, ņemot vērā šo plūsmu apjoma vai rašanās laika iespējamās izmaiņas. Pašreizējo vērtību aprēķina, izmantojot atbilstošu Valsts kases tīmekļvietnē publicēto diskonta likmi.
15. Ieguldījuma īpašuma lietošanas vērtības noteikšanai nākotnes naudas plūsmu prognožu pamatā piemēro:
    1. saprātīgus un pamatotus pieņēmumus, kas uzrāda visprecīzāko aplēsi par to saimniecisko apstākļu kopumu, kuri pastāvēs aktīva atlikušajā lietderīgās lietošanas laikā. Pieņēmumi atbilst pagātnes prognožu faktiskajam iznākumam, ja vien turpmākie notikumi vai apstākļi, kas nepastāvēja tad, kad šīs faktiskās naudas plūsmas radās, nenosaka atšķirīgu pieeju;
    2. aktuālo budžetu un prognozes par laika periodu, kas nepārsniedz piecus gadus, bet izslēdz jebkuras prognozētās nākotnes ienākošās vai izejošās naudas plūsmas, kas varētu rasties no nākotnes darbību pārstrukturēšanas, aktīvu darbības uzlabošanas vai veicināšanas;
    3. nemainīgu vai samazinošu pieauguma likmi turpmākajiem gadiem līdz aktīva lietderīgās lietošanas laika beigām, ja vien nevar pamatot pieaugošas likmes lietošanu. Minētā pieauguma likme nepārsniedz ilgtermiņa vidējo produkcijai piemēroto pieauguma likmi nozarē, valstī vai tirgū, kurā attiecīgo aktīvu izmanto, ja vien nevar pamatot augstākas likmes piemērošanu.
16. Šīs kārtības 114. punktā minētās nākotnes naudas plūsmu aplēses ietver:
    1. ienākošo naudas plūsmu prognozes saistībā ar ilgstošu aktīva lietošanu – naudas ieņēmumus un naudas ekvivalentus, kas jāsaņem no personām ārpus Iestādes;
    2. izejošo naudas plūsmu prognozes, kuras nepieciešamas, lai radītu naudas līdzekļu saņemšanu ilgstošas aktīva lietošanas rezultātā pašreizējā stāvoklī, tai skaitā izejošas naudas plūsmas, lai sagatavotu aktīvu lietošanai un ikdienas apkalpošanai, un kuras var tieši vai pamatoti un konsekventi attiecināt uz attiecīgo aktīvu. Aktīvu izveidošanas vai nepabeigtās būvniecības gadījumā izejošās naudas plūsmas ietver to turpmāko izejošo naudas plūsmu aplēsi, kuras paredzamas, pirms aktīvs būs gatavs lietošanai vai pārdošanai;
    3. neto naudas plūsmas, kuras jāsaņem (vai jāmaksā) saistībā ar aktīva atsavināšanu tā lietderīgās lietošanas laika beigās. Naudas plūsmas aplēš, izmantojot cenas, kādas ir spēkā aplēses dienā līdzīgiem aktīviem, kuru lietderīgās lietošanas laiks ir beidzies un kuri darbojušies līdzīgos apstākļos. Attiecīgās cenas koriģē, lai ņemtu vērā nākotnes cenu pieaugumu vai samazinājumu.
17. Nākotnes naudas plūsmu aplēsēs neietver:
    1. ienākošās vai izejošās naudas plūsmas no finansēšanas darbības;
    2. aplēsto nākotnes ienākošo naudas plūsmu, kura, iespējams, radīsies no saimniecisko labumu palielināšanās, kas saistīta ar izejošo naudas plūsmu, kura vēl nav radusies.
18. Nākotnes naudas plūsmas aplēš valūtā, kurā tās radīsies, un pēc tam diskontē, izmantojot šai valūtai atbilstošu Valsts kases tīmekļvietnē publicēto diskonta likmi. Iestāde aprēķina pašreizējo vērtību, izmantojot valūtas kursu lietošanas vērtības aprēķina dienā.
19. Veicot nākotnes naudas plūsmu aplēses, ņem vērā specifisku nākotnes cenu pieaugumu vai samazinājumu, izņemot cenas pieaugumu vispārējas inflācijas dēļ.
20. Ja vērtības samazinājums ir lielāks par uzskaites vērtību, uzskaites vērtību samazina līdz nullei.
21. Ja nosakot aktīva vērtības samazinājumu, rodas pašreizējs vai iespējams pienākums, izvērtē šajos noteikumos noteiktās prasības saistību vai uzkrājumu atzīšanai vai iespējamo saistību uzrādīšanai.
22. Aktīva vērtības samazinājumu uzskaita nolietojuma un amortizācijas kontu grupu sastāvā, atzīstot pārējos izdevumus. Pēc aktīva vērtības samazinājuma atzīšanas tam turpina aprēķināt nolietojumu (amortizāciju), tā uzskaites (atlikušo) vērtību sistemātiski attiecinot uz atlikušo lietderīgās lietošanas laiku.
23. Katra pārskata perioda beigās novērtē, vai nepastāv pazīmes, kas norāda, ka iepriekšējos pārskata periodos atzītais aktīva vērtības samazinājums vairs nepastāv vai ir mazinājies.
24. Iestāde novērtē vismaz šādas pazīmes attiecībā uz ilgtermiņa nefinanšu aktīvu (izņemot ieguldījuma īpašumu):
    1. vismaz par 90 procentiem palielinājies vai atjaunojies pieprasījums pēc pakalpojuma, kuru sniedz Iestāde, lietojot attiecīgo aktīvu;
    2. pieņemts valdības lēmums, kas rada pozitīvas izmaiņas Iestādes darbībā;
    3. pārskata perioda laikā veikti aktīva uzlabojumi vai atjaunošana, lai uzlabotu tā darbību;
    4. Iestādes darbībā notikušas vai tuvākajā laikā gaidāmas ilgtermiņa izmaiņas, kas pozitīvi ietekmē aktīva paredzēto lietojumu;
    5. pieņemts lēmums atsākt aktīva izveidi, kas iepriekš apturēta vai pārtraukta pirms tā pabeigšanas vai nodošanas lietošanā (ekspluatācijā).
25. Iestāde novērtē vismaz šādas pazīmes attiecībā uz ieguldījuma īpašumu:
    1. tehnoloģiskajā, tirgus, ekonomiskajā vai juridiskajā vidē, kurā darbojas Iestāde, vai tirgū, kam ir piesaistīts konkrētais aktīvs, pārskata periodā ir notikušas vai tuvākajā laikā notiks izmaiņas, kas labvēlīgi ietekmē Iestādi;
    2. pārskata periodā ir vismaz par vienu procentpunktu samazinājusies diskonta likme, kas lietota, lai aprēķinātu aktīva lietošanas vērtību;
    3. pieņemts valdības lēmums, kas rada pozitīvas izmaiņas Iestādes darbībā;
    4. pārskata perioda laikā veikti aktīva uzlabojumi vai atjaunošana, lai uzlabotu tā darbību;
    5. Iestādes darbībā notikušas vai tuvākajā laikā gaidāmas ilgtermiņa izmaiņas, kas pozitīvi ietekmē aktīva paredzēto lietojumu;
    6. pieņemts lēmums atsākt aktīva izveidi, kas iepriekš apturēta vai pārtraukta pirms tā pabeigšanas vai nodošanas lietošanā (ekspluatācijā).
26. Ja pastāv vismaz viena no 125. punktā minētajām pazīmēm vai cita pazīme, no jauna nosaka konkrētā aktīva atgūstamo vērtību.
27. Ja aktīva vērtības samazinājums ir mazinājies vai vairs nepastāv, palielina tā uzskaites (atlikušo) vērtību, norakstot izveidoto vērtības samazinājumu un atzīstot pārējos ieņēmumus. Palielinātā aktīva uzskaites (atlikusī) vērtība nedrīkst pārsniegt uzskaites vērtību, kas būtu noteikta (atskaitot amortizāciju vai nolietojumu), ja aktīvam iepriekšējos periodos nebūtu atzīti izdevumi no vērtības samazinājuma.
28. Pēc aktīva vērtības samazinājuma koriģēšanas turpina aprēķināt nolietojumu (amortizāciju), aktīva uzskaites (atlikušo) vērtību sistemātiski attiecinot uz atlikušo lietderīgās lietošanas laiku.

## **3.3. Izslēgšana no uzskaites**

1. Ilgtermiņa ieguldījumu izslēdz no uzskaites dienā, kad Iestāde nodod aktīva kontroli un visus riskus, un no attiecīgā aktīva gūstamos saimnieciskos labumus.
2. Ilgtermiņa ieguldījumu izslēdzot no uzskaites, uzkrāto nolietojumu (amortizāciju) un vērtības samazinājumu attiecina pret ilgtermiņa ieguldījuma sākotnējo vērtību, šādos gadījumos:
   1. ilgtermiņa ieguldījumu norakstot;
   2. ilgtermiņa ieguldījumu atsavinot;
   3. ilgtermiņa ieguldījumu nododot citai Iestādei;
   4. konstatējot ilgtermiņa ieguldījuma iznīcināšanu prettiesiskas darbības dēļ.
3. Ilgtermiņa ieguldījumu izslēdzot no uzskaites, tā uzskaites (atlikušo) vērtību atzīst:
   1. pārējos izdevumos – likvidējot aktīvu vai norakstot prettiesiskas darbības dēļ iznīcināto aktīvu;
   2. izdevumos no vērtību nodošanas bez atlīdzības – nododot aktīvu bez atlīdzības citai Iestādei;
   3. krājumu sastāvā – saskaņā ar pieņemto lēmumu apmainīt, pārdot, nodot finanšu nomā, nodot bez atlīdzības citai personai, izņemot vispārējās valdības sektora struktūru ietvaros, vai ieguldīt kapitālsabiedrībā nefinanšu aktīvu;
   4. īstermiņa finanšu ieguldījumu sastāvā – saskaņā ar pieņemto lēmumu apmainīt, pārdot, nodot finanšu nomā vai ieguldīt kapitālsabiedrībā finanšu ieguldījumu.
4. Ilgtermiņa ieguldījumu uzskaita kā atsavināšanai paredzētu, ja tas pašreizējā stāvoklī ir pieejams tūlītējai atsavināšanai un pakļauts normatīvajos aktos aktīvu atsavināšanas jomā noteiktajiem atsavināšanas nosacījumiem, tā lietderīgā lietošana ir pārtraukta un tā atsavināšana ir ticama. Ilgtermiņa ieguldījuma atsavināšanu uzskata par ticamu, ja ir spēkā šādi nosacījumi:
   1. atsavināšana ir pamatota ar normatīvo aktu vai Iestādes vadības lēmumu;
   2. atsavināšanas process ir uzsākts;
   3. ir pārliecība par atsavināšanas procesa pabeigšanu.
5. Atsavināšanai paredzēto ilgtermiņa ieguldījumu, kas uzskaitīts apgrozāmo līdzekļu sastāvā, atjauno ilgtermiņa ieguldījumu sastāvā, ja neparedzētu (vai iepriekš neparedzamu) apstākļu dēļ atsavināšanas process netiek pabeigts un ir vadības lēmums atsavināšanai paredzēto aktīvu turpināt izmantot Iestādes darbības nodrošināšanai. Atsavināšanai paredzēto aktīvu atjauno ilgtermiņa ieguldījumu sastāvā atlikušajā vērtībā un nolieto (amortizē) atlikušajā lietderīgās lietošanas laikā atbilstoši iepriekš noteiktajam lietderīgās lietošanas laikam, sākot no nākamā mēneša pēc aktīva atjaunošanas ilgtermiņa ieguldījumu sastāvā.
6. Ja ilgtermiņa ieguldījumu pārdod, Iestāde atzīst pārējos izdevumus atsavināšanai paredzētā ilgtermiņa ieguldījuma uzskaites vērtībā un pārējos ieņēmumus saņemtās vai saņemamās atlīdzības patiesajā vērtībā. Ja ieņēmumus no ilgtermiņa ieguldījuma pārdošanas ieskaita valsts budžeta ieņēmumos, saņemot atlīdzību, atzīst pārējos izdevumus un saistības pret budžetu.

### **3.3.1. Mežaudžu uzskaite**

1. Viedās administrācijas un reģionālās attīstības ministrija (turpmāk – VARAM) veicot gada slēguma bilances posteņu inventarizāciju, mežaudžu uzskaites postenī uzskaitītos objektus salīdzina ar Meža valsts reģistra datiem.
2. VARAM mežaudzes, kuras tiek izmantotas zinātniskās pētniecības mērķiem, tiek uzskaitītas saskaņā ar 74. punktā noteikto.
3. VARAM mežaudzes, kuras tiek izmantotas lauksaimnieciskajai darbībai uzskaita atsevišķā kontā atbilstoši 74.1. un 76.2. punktā noteiktajam.
4. Zemkopības ministrija (turpmāk – ZM) izmaiņas par meža zemēm, mežaudzēm, pazemes aktīviem un citiem turējumā nodotajiem aktīviem uzskaita ilgtermiņu ieguldījumu sastāvā saskaņā ar 2013. gada 8. februārī starp ZM un AS “Latvijas Valsts meži” (turpmāk – LVM) noslēgto vienošanos “Par uz valsts vārda Zemkopības ministrijas personā reģistrētā un valstij Zemkopības ministrijas personā piekrītošo, AS “Latvijas Valsts meži” pārvaldīšanā esošo ilgtermiņa ieguldījumu grāmatvedības uzskaiti” un LVM izstrādātām iekšējām procedūrām.
5. ZM līdz šim neuzskaitītos pazemes aktīvus uzskaitē sākotnēji atzīst attiecīgā ceturkšņa beigu datumā, saskaņā ar LVM sagatavotu un LVM pazemes aktīvu novērtēšanas komisijas parakstītu “Akta par pazemes aktīva atzīšanu uzskaitē”, kuru LVM elektroniski iesniedz ZM, pievienojot “Aktu par pazemes aktīvu atzīšanas kritēriju izvērtēšanu” (turpmāk – akts) un “Aktu par pazemes aktīva patiesās vērtības aprēķinu”.
6. Reizi ceturksnī ZM saskaņā ar LVM sagatavotu aktu par pazemes aktīva atzīšanu uzskaitē ZM reģistrē līdz šim neuzskaitītos pazemes aktīvus. Uzskaite tiek veikta ceturkšņa beigās, ievērojot ZM un LVM noteiktos procesus. LVM aktu elektroniski iesniedz ZM, pievienojot arī “Aktu par pazemes aktīvu atzīšanas kritēriju izvērtēšanu” un “Aktu par pazemes aktīva patiesās vērtības aprēķinu”.
7. LVM par tai turējumā nodoto ilgtermiņa ieguldījumu saimnieciskajām, darījumu operācijām grāmatvedības uzskaiti veic RVS Horizon, atbilstoši attaisnojuma dokumentiem, saskaņā ar Līguma 2.2.3. punktā noteiktajiem LVM izstrādātiem iekšējiem normatīviem dokumentiem un ZM 26.02.2020. rīkojumu Nr. 25 “Par pazemes aktīvu novērtēšanas un uzskaites metodiku”.

## **3.4. Līdzdalības radniecīgajās un asociētajās kapitālsabiedrībās uzskaite**

1. Iestāde atzīst ieguldījumu radniecīgajā kapitālsabiedrībā dienā, kad tā iegūst 50,001–100 procentus no akcionāru vai dalībnieku balsstiesībām kapitālsabiedrībā.
2. Iestāde atzīst ieguldījumu asociētajā kapitālsabiedrībā dienā, kad tā iegūst 20,001–50 procentus no akcionāru vai dalībnieku balsstiesībām kapitālsabiedrībā, ņemot vērā arī potenciālo balsstiesību, kuras ir pašlaik realizējamas vai pārvēršamas, esību un ietekmi, ieskaitot potenciālās balsstiesības, kas pieder citām personām.
3. Pārējos ieguldījumus kapitālsabiedrību kapitālā uzskaita saskaņā ar šīs kārtības 3.17. apakšnodaļu “Finanšu instrumentu uzskaite”.
4. Līdzdalību radniecīgas un asociētas kapitālsabiedrības kapitālā sākotnēji novērtē un iegrāmato atbilstoši iegādes izmaksām. Ja ieguldījuma iegādes dienā iegādes izmaksas nesakrīt ar ieguldījuma patieso vērtību:
   1. iegādes izmaksu pārsniegumu pār ieguldījuma patieso vērtību iekļauj ieguldījuma uzskaites vērtībā;
   2. patiesās vērtības pārsniegumu pār iegādes izmaksām atzīst finanšu ieņēmumos pārskata periodā.
5. Ja Iestāde, veicot mantisko ieguldījumu (piemēram, kapitalizējot nodokļu vai citas prasības, ieguldot pamatlīdzekli), iegūst kapitālsabiedrības kapitāla daļas, tad:
   1. konkrēto aktīvu izslēdz no ilgtermiņa ieguldījumu sastāva un atzīst apgrozāmo līdzekļu sastāvā aktīva atlikušajā vērtībā;
   2. saskaņā ar pieņemšanas un nodošanas aktu aktīvu izslēdz no apgrozāmo līdzekļu sastāva un atzīst atbilstošos pārējos vai finanšu izdevumus;
   3. iegūtās kapitālsabiedrības kapitāla daļas atzīst finanšu ieguldījumos un finanšu ieņēmumos kapitāla daļu patiesajā vērtībā;
   4. ja iepriekš mantiskajam ieguldījumam atzītas rezerves, tās izslēdz un atzīst finanšu ieņēmumus.
6. Līdzdalību radniecīgas un asociētas kapitālsabiedrības kapitālā pēc sākotnējās atzīšanas katra pārskata gada beigās uzskaita saskaņā ar pašu kapitāla metodi, līdzdalību radniecīgās un asociētās kapitālsabiedrības kapitālā palielinot vai samazinot atbilstoši līdzdalības daļas vērtības izmaiņām kapitālsabiedrības pašu kapitālā pārskata gadā, izmantojot kapitālsabiedrības konsolidētajā gada pārskatā (neauditētajā) norādīto informāciju, šādā kārtībā:
   1. līdzdalības vērtību pārskata perioda beigās nosaka, reizinot uz valsts līdzdalību attiecināmo kapitālsabiedrības pašu kapitāla vērtību ar Iestādei piederošo daļu procentu, neņemot vērā potenciālo balsstiesību iespējamo izmantošanu vai pārvēršanu. Ja kapitālsabiedrības gada pārskata bilances datums nesakrīt ar kapitāla daļu turētāja bilances datumu, līdzdalības vērtības izmaiņas koriģē par veiktajiem darījumiem un citām izmaiņām, kas notikušas laikposmā starp pēdējā pieejamā kapitālsabiedrības gada pārskata bilances datumu un kapitāla daļu turētāja bilances datumu, taču šis laikposms nedrīkst būt garāks par trim mēnešiem;
   2. līdzdalības vērtības pieaugumu vai samazinājumu atbilstoši kapitālsabiedrības pārskata gada peļņai vai zaudējumiem uzskaita kā Iestādes pārskata gada finanšu ieņēmumus vai izdevumus;
   3. līdzdalības vērtības pieaugumu vai samazinājumu atbilstoši citām izmaiņām kapitālsabiedrības pašu kapitālā (piemēram, aktīvu pārvērtēšana, ko uzreiz iekļauj kapitālsabiedrības pašu kapitālā) iekļauj Iestādes pašu kapitāla pārējās rezervēs;
   4. ja kapitālsabiedrībai ir negatīva pašu kapitāla vērtība, Iestādes līdzdalības vērtību kapitālsabiedrībā samazina līdz nullei saskaņā ar 147.2. un 147.3. apakšpunktu. Iestāde atsāk atzīt savu peļņas daļu tikai tad, kad tā ir vienāda ar neatzīto zaudējumu daļu;
   5. zaudējumus, kas radušies no ieguldījuma kapitālsabiedrībā, atzīst izdevumos un saistībās tikai tad, ja Iestādei ir radušies juridiski vai prakses radīti pienākumi vai tā ir veikusi maksājumus kapitālsabiedrības vārdā.
7. Pārskata gadā kapitālsabiedrības paziņotās dividendes proporcionāli ieguldījuma daļai, citus maksājumus par ilgtermiņa finanšu ieguldījumu izmantošanu un peļņu uzskaita kā ieguldījuma vērtības samazinājumu un atzīst finanšu izdevumus.
8. Katra pārskata gada beigās Iestāde izvērtē, vai līdzdalības daļas uzskaites vērtība, tai skaitā 147.1. apakšpunktā minētais pārsniegums, nav samazinājusies, ņemot vērā 3.17.3. apakšnodaļā “Finanšu instrumentu vērtības samazinājums” noteiktās prasības finanšu instrumentu vērtības samazinājuma noteikšanai.
9. Līdzdalības daļas vērtības samazinājumu finanšu izdevumos atzīst, ja tās atgūstamā vērtība bilances datumā ir zemāka par uzskaites vērtību. Atgūstamo vērtību nosaka, salīdzinot lietošanas vērtību ar patieso vērtību, atskaitot atsavināšanas izmaksas un izvēloties lielāko no šīm abām vērtībām. Ja patieso vērtību nav iespējams noteikt, par atgūstamo vērtību nosaka lietošanas vērtību.
10. Iestāde līdzdalību radniecīgajā kapitālsabiedrībā pārklasificē:
    1. par līdzdalību asociētajā kapitālsabiedrībā, ja Iestādes balsstiesības kapitālsabiedrībā ir 20,001–50 procenti;
    2. par citiem finanšu ieguldījumiem un pārtrauc pašu kapitāla metodes lietošanu, ja Iestādes balsstiesības kapitālsabiedrībā ir mazākas par 20 procentiem. Finanšu ieguldījuma uzskaites vērtība datumā, kad ieguldījumu pārstāj klasificēt par līdzdalību radniecīgajā kapitālsabiedrībā, ir uzskatāma par tā izmaksu sākotnējo novērtējumu.
11. Iestāde līdzdalību asociētajā kapitālsabiedrībā pārklasificē uz citiem finanšu ieguldījumiem un pārtrauc pašu kapitāla metodes lietošanu, ja tās balsstiesības kapitālsabiedrībā ir mazākas par 20 procentiem. Finanšu ieguldījuma uzskaites vērtība datumā, kad ieguldījumu pārstāj klasificēt par līdzdalību asociētajā kapitālsabiedrībā, ir uzskatāma par tā izmaksu sākotnējo novērtējumu.
12. Pārskata gada beigās aprēķina un pārgrāmato finanšu ieguldījumus, kuru termiņš nepārsniedz gadu no bilances datuma. Finanšu ieguldījumus, kurus iespējams realizēt jebkurā laikā un kurus plāno realizēt nākamo 12 mēnešu laikā, norāda kā īstermiņa finanšu ieguldījumus. Atsavināšanai paredzēto līdzdalības daļu uzskaites vērtībā pārklasificē īstermiņa finanšu ieguldījumu sastāvā, ja tā pašreizējā stāvoklī ir pieejama tūlītējai atsavināšanai un pakļauta normatīvajos aktos aktīvu atsavināšanas jomā noteiktajiem atsavināšanas nosacījumiem, tās lietderīgā lietošana ir pārtraukta un tās atsavināšana ir ticama. Ilgtermiņa ieguldījuma atsavināšanu uzskata par ticamu, ja ir spēkā šādi nosacījumi:
    1. atsavināšana ir pamatota ar normatīvo aktu vai iestādes vadības lēmumu;
    2. atsavināšanas process ir uzsākts;
    3. ir pārliecība par atsavināšanas procesa pabeigšanu.
13. Pārskata gada beigās atsavināšanai paredzēto līdzdalības daļu novērtē zemākajā vērtībā, salīdzinot līdzdalības daļas uzskaites vērtību un patieso vērtību pārskata perioda beigās. Pārējo līdzdalības daļu turpina uzskaitīt ilgtermiņa ieguldījumu sastāvā, lietojot pašu kapitāla metodi, līdz dienai, kad atsavināšanai paredzētā līdzdalības daļa ir atsavināta.
14. Iestāde samazina līdzdalības radniecīgā vai asociētā kapitālsabiedrībā vērtību, ja tā atsavina savu līdzdalības daļu, un atzīst finanšu izdevumus. Atlīdzību novērtē patiesajā vērtībā un atbilstoši tās ekonomiskajai būtībai (naudas līdzekļi vai citi aktīvi) atzīst pārskata perioda finanšu ieņēmumos.

## **3.5. Prasību sākotnējā atzīšana un izslēgšana**

### **3.5.1. Prasību sākotnējā atzīšana**

1. Prasības to rašanās dienā atzīst patiesajā vērtībā un:
   1. īstermiņa prasībās uzskaita prasību summas, kuras atmaksās Iestādes parastā darbības cikla ietvaros vai kuru atmaksas termiņš pārskata perioda beigās nepārsniegs gadu no bilances datuma – prasības par sniegtajiem pakalpojumiem, prasības par atsavinātiem krājumiem vai pamatlīdzekļiem, prasības par pārmaksātiem nodokļiem, prasības pret personālu par avansā pārskaitītajiem līdzekļiem komandējumu, saimnieciskajiem un operatīvajiem izdevumiem, izmantotiem sakaru pakalpojumiem personīgajām vajadzībām, pārmaksāto darba samaksu, norēķinus par iztrūkumiem;
   2. ilgtermiņa prasībās uzskaita prasības, kuru paredzētā atmaksa (dzēšana) atbilstoši sākotnējiem (līgumu) nosacījumiem pārsniedz gadu no bilances datuma.
2. Ne retāk kā pārskata gada beigās Iestāde aprēķina un apgrozāmo līdzekļu sastāvā norāda ilgtermiņa prasību īstermiņa daļu.
3. Prasību sastāvā kā uzkrātos ieņēmumus uzskaita Iestādes ieņēmumus, kas saskaņā ar noslēgtajiem līgumiem vai citiem attaisnojuma dokumentiem attiecas uz pārskata periodu vai iepriekšējiem periodiem, bet par kuriem pārskata perioda beigās nav sagatavots maksāšanai paredzētais attaisnojuma dokuments (piemēram, rēķins).
4. Saņemot attaisnojuma dokumentu par avansu, to reģistrē atsevišķā reģistrā (piemēram, zembilancē).
5. Samaksātos avansus klasificē to aktīvu grupas sastāvā, par kuriem avansi maksāti.
6. Nākamo periodu izdevumos uzskaita maksājumus par pakalpojumiem, kurus saņem pa daļām vai vairāku mēnešu garumā (piemēram, prasības attiecībā uz līguma vai darījuma nosacījumu izpildi nākamajos pārskata periodos).
7. Nākamo periodu izdevumos uzskaita arī maksājumus par darba samaksas un sociālajiem norēķiniem par nākamajiem periodiem, kā arī avansā pārskaitītos transferta maksājumus.
8. Līgumsodu vai procentu maksājumus par saistību neizpildi (turpmāk – līgumsods) uzskaita zembilancē no dienas, kad Iestādei rodas likumīgas tiesības iekasēt attiecīgo līgumsodu, bet bilancē – no dienas, kad līgumsods atbilst šīs kārtības 16. punktā minētajiem nosacījumiem. Iestāde, kura piemērojusi naudas sodu, to uzskaita zembilancē, ja stājies spēkā kompetentās institūcijas lēmums vai tiesas nolēmums.
9. Ja Iestāde ir veikusi avansa maksājumu, pēc darījuma nosacījumu izpildes samazina prasības un atzīst:
   1. attiecīgo aktīvu, ja saņemta prece vai veikta aktīva izveidošana (piemēram, izmaksu kapitalizācijas rezultātā);
   2. pārskata perioda pamatdarbības izdevumus, ja saņemts pakalpojums;
   3. naudas līdzekļu palielinājumu, ja saņemta prasības atmaksa.
10. Nākamo periodu izdevumos tiek uzskaitīti tikai maksājumi par pakalpojumiem, kas veikti pārskata periodā, bet attiecas uz nākamajiem periodiem un tos iekļauj pamatdarbības izdevumos pēc uzkrāšanas principa, izdevumus atzīstot periodā, uz kuru tie attiecas. Nākamo periodu izdevumus noraksta katra mēneša pēdējā datumā proporcionāli pakalpojuma saņemšanas laikam.
11. Norakstot prasību, samazina atbilstošo prasību un atzīst pārējos izdevumus.

### **3.5.2. Pārmaksātie nodokļi**

1. Kontu grupā “Pārmaksātie nodokļi” uzskaita pārmaksātos un avansā samaksātos nodokļus atsevišķi pa nodokļu veidiem.
2. PVN kontu grupas 2373 kontus izmanto saņemto avansu uzskaitē.
3. Atbilstoši normatīvos aktos noteiktai kārtībai Iestāde nodrošina nodokļu nomaksu un veic regulāru aprēķināto un samaksāto nodokļu uzskaiti kontu grupā 5720 “Nodokļi, sociālās apdrošināšanas maksājumi un citi maksājumi”.
4. Atbilstoši [Likumam par budžetu un finanšu vadību Valsts ieņēmumu dienests (turpmāk –VID)](https://likumi.lv/ta/id/58057-likums-par-budzetu-un-finansu-vadibu)  kārto VID administrēto nodokļu, nodevu un citu uz valsts budžetu attiecināmo maksājumu grāmatvedības uzskaiti un nodrošina nodokļu maksātājam pieejamus datus par maksājamo un pārmaksāto VID administrēto nodokļu, nodevu, citu valsts noteikto maksājumu un ar tiem saistīto maksājumu (nokavējuma naudas un soda naudas) summām. Tāpēc ar VID administrētajiem nodokļiem, nodevām un citiem uz valsts budžetu attiecināmiem maksājumiem saistītās prasības un saistības Iestāde inventarizē, salīdzinot grāmatvedības uzskaites datus ar VID Elektroniskās deklarēšanas sistēmā pieejamiem datiem.
5. Ja Iestāde inventarizācijas laikā konstatē, ka tās dati par prasību un saistību, kuras attiecas uz VID administrētajiem nodokļiem, nodevām un citiem uz valsts budžetu attiecināmiem maksājumiem, kopsummu atšķiras no VID Elektroniskās deklarēšanas sistēmā pieejamiem datiem, Iestāde par šo faktu informē VID, izmantojot VID Elektroniskās deklarēšanas sistēmu. Ja prasību un saistību kopsummas neatšķiras, bet atšķiras prasību vai saistību sadalījums pa nodokļiem, nodevām un citiem uz valsts budžetu attiecināmiem maksājumiem, Iestāde pārskata gada beigās veic koriģējošu grāmatojumu, kuru nākamā pārskata gada sākumā reversē.
6. Ja Iestāde pārskata periodā aprēķinātos nodokļus un valsts sociālās apdrošināšanas obligātās iemaksas (turpmāk – VSAOI) ir iemaksājusi vienotajā nodokļu kontā pārskata periodā (gada beigās), iemaksāto nodokļu un VSAOI vērtībā atzīst saistības un prasības.

### **3.5.3. Prasību vērtības samazinājums**

1. Iestāde katrā pārskata datumā Iestāde novērtē, vai pastāv objektīvi pierādījumi prasību (izņemot uzkrātos ieņēmumus) saņemšanai un līgumu izpildei, par kuriem samaksāts avanss, un, ja nepieciešams, atzīst prasību un samaksāto avansu vērtības samazinājumu.
2. Prasības, kuru piedziņa saskaņā ar tiesību aktiem ir neiespējama, jo parādnieks ir likvidēts vai miris vai ir iestājies parāda piedziņas noilgums, kā arī citos tiesību aktos noteiktajos gadījumos, izslēdz no uzskaites un atzīst pārējos izdevumus.
3. Iestāde pārskata perioda beigās izvērtē katru parādnieku un katru darījumu atsevišķi vai apvieno prasības pret parādniekiem vai darījumus grupās un aprēķina vērtības samazinājumu apšaubāmās summas, ja:
   1. pastāv strīds par prasību atmaksu vai līguma izpildi, par kuru veikts avansa maksājums;
   2. pret darījuma partneri ir ierosināta lieta par maksātnespēju;
   3. ir pamatoti iemesli, kas liek apšaubīt prasības atgūšanu, izņemot apmaksas vai nosacījumu izpildes termiņa kavējumu, piemēram, publiski pieejama informācija par darījuma partnera finansiālajām grūtībām.
4. Prasības, kuras neatbilst [175. punktā](#p188) minētajiem kritērijiem un kuru apmaksas vai nosacījumu izpildes termiņš ir nokavēts 90 dienas un vairāk, sadala grupās pēc to apmaksas vai izpildes termiņa kavējuma un atbilstoši tām aprēķina vērtības samazinājuma apmēru:
   1. parādiem, kuru saņemšana vai izpilde kavēta 91–180 dienas, vērtības samazinājumu veido 25 procentu apmērā no parādu vērtības;
   2. parādiem, kuru saņemšana vai izpilde kavēta 181–270 dienas, vērtības samazinājumu veido 50 procentu apmērā no parādu vērtības;
   3. parādiem, kuru saņemšana vai izpilde kavēta 271–365 dienas, vērtības samazinājumu veido 75 procentu apmērā no parādu vērtības;
   4. parādiem, kuru saņemšana vai izpilde kavēta ilgāk par 365 dienām, vērtības samazinājumu veido 80 procentu apmērā no parādu vērtības.
5. Prasību un samaksāto avansu vērtības samazinājumu uzskaita attiecīgajos kontos ilgtermiņa un īstermiņa prasību sastāvā, atzīstot pārskata perioda pārējos izdevumos.
6. Prasības, kuru piedziņa saskaņā ar tiesību aktiem ir neiespējama, jo parādnieks ir likvidēts (izslēgts no komercreģistra), miris vai ir iestājies parāda piedziņas noilgums (saskaņā ar Civillikumu) un citos tiesību aktos noteiktos gadījumos, izslēdz no uzskaites un atzīst pārējos izdevumus, kā arī samazina izveidoto vērtības samazinājumu, atzīstot pārējos ieņēmumus.
7. Katra pārskata perioda beigās Iestāde izvērtē iepriekš atzīto prasību vērtības samazinājumu. Iestāde samazina iepriekšējā pārskata periodā izveidotu vērtības samazinājumu un atzīst pārējos ieņēmumus šādos gadījumos:
   1. pārskata perioda beigās secināts, ka sākotnēji atzītais prasību vērtības samazinājums nav nepieciešams;
   2. saņemta prasības atmaksa vai veikta līguma nosacījumu izpilde;
   3. norakstīta prasība vai samaksātais avanss.
8. Ja vērtības samazinājumu izslēdz pārskata gadā, kurā tas bija izveidots, samazina pārskata gadā atzītos pārējos izdevumus.

## **3.6. Naudas līdzekļu uzskaite**

1. Naudas līdzekļu kontu grupā uzskaita:
   1. naudu kasē;
   2. naudu Iestādes kontos Valsts kasē, kredītiestādēs un Valsts kases kontiem piesaistītajos norēķinu kontos kredītiestādē, tai skaitā naudas līdzekļus, kas nav Iestādes īpašums, bet uz noteiktu laiku atrodas Iestādes norēķinu kontos;
   3. naudu ceļā.
2. Iestāde naudu norēķinu kontos uzskaita sadalījumā pa budžetu veidiem. Iestāde atsevišķi uzskaita saņemtos naudas līdzekļus, kas nav tās īpašums, ja tie uz noteiktu laiku atrodas Iestādes norēķinu kontos.
3. Nauda, kas pirms pārskata perioda beigām tiek pārskaitīta no Valsts kases kontam piesaistītā norēķinu konta kredītiestādē uz norēķinu kontu Valsts kasē, taču tiek saņemta nākamā perioda sākumā, pārskata perioda beigās tiek uzskaitīta kā nauda ceļā.
4. Ja Iestāde veic maksājumu pirms pārskata perioda beigām un līgumā ir paredzēts, ka saistības uzskatāmas par dzēstām tikai tad, kad darījuma partneris saņēmis naudu savā norēķinu kontā, šajā gadījumā Iestāde summu atzīst kā naudu ceļā. Iestāde uzskaita naudu ceļā arī gadījumos, ja par pakalpojumu, precēm vai citu darījumu norēķinās ar maksājumu karti maksājumu karšu pieņemšanas terminālī vai citā alternatīvā sistēmā pārskata gadā, bet no konta kredītiestādē nauda tiek noņemta nākošajā gadā.
5. Iestāde atzīst naudas līdzekļu saņemšanu (naudas līdzekļu kontu palielinājumu) dienā, kad naudas līdzekļi ir ieskaitīti iestādes norēķinu kontā (saskaņā ar norēķinu konta izrakstu). Iestāde atbilstoši darījumu apliecinošiem dokumentiem (piemēram, norēķinu konta izrakstam u.c.) atzīst naudas līdzekļu palielinājumu naudas līdzekļu kontos saņemtās summas apjomā un samazina attiecīgo aktīvu, palielina pasīvu kontu vai atzīst ieņēmumus atbilstoši naudas saņemšanas iemeslam.
6. Naudas līdzekļu palielinājumu atzīst dienā, kad naudas līdzekļi ieskaitīti Iestādes kasē vai norēķinu kontā, bet samazinājumu – kad Iestāde veikusi skaidras naudas izmaksu vai pārskaitījumu.
7. Iestāde veic skaidras naudas iemaksu norēķinu kontā (piemēram, inkasācija) vai pārskaitījumu pirms pārskata perioda beigām un nav saņemts apliecinājums, ka iemaksa vai pārskaitījums saņemts šajā pārskata periodā, Iestāde uzskaita naudu ceļā.
8. Ja par pakalpojumu, precēm vai citu darījumu norēķinās ar maksājumu karti maksājumu karšu pieņemšanas terminālī vai citā alternatīvā sistēmā, norēķinu dienā atzīst konta "Nauda ceļā" palielinājumu un samazina attiecīgās prasības vai atzīst saistības. Saņemot naudas līdzekļus norēķinu kontā, samazina konta "Nauda ceļā" atlikumu un atzīst naudas līdzekļu palielinājumu norēķinu kontā.

## **3.7. Krājumu sākotnējā atzīšana un novērtēšana**

1. Iestādes krājumi ir īstermiņa aktīvi, kas paredzēti darbības nodrošināšanai, atsavināšanai un materiālu vai izejvielu veidā iesaistīti vai tiks izlietoti saimnieciskās darbības procesā.
2. Krājumu sastāvā uzskaita arī inventāru, valsts materiālās rezerves un atsavināšanai paredzētus ilgtermiņa ieguldījumus. Ilgstoši lietojama inventāra sastāvā uzskaita krājumus, kurus paredzēts izmantot ilgāk par 12 mēnešiem un kuru iegādes izmaksas ir mazākas vai vienādas ar 500,00 *euro*.
3. Krājumus atzīst dienā, kad Iestāde iegūst šo aktīvu kontroli.
4. Krājumus sākotnēji novērtē iegādes izmaksu vai ražošanas pašizmaksas vērtībā.
5. Kontu grupā “Izejvielas un materiāli” uzskaita izejvielas un materiālus, zāles, medikamentus, medicīnas materiālus, saimniecības materiālus, kancelejas piederumus, kurināmo, degvielu, smērvielas, mašīnu iekārtas un rezerves daļas (kuras nav pamatlīdzekļi), pārējos iepriekš neklasificētos materiālus un izejvielas:
   1. saimniecības materiālus Iestādes ikdienas vajadzībām (piemēram, biroja un kancelejas piederumus);
   2. kurināmā, degvielas un smērvielu kontā Iestāde uzskaita visu veidu kurināmo, degvielu, smērvielas un citus tamlīdzīgus krājumus;
   3. un pārējos materiālu un krājumu sastāvā uzskaita citus iepriekš neklasificētus krājumus, piemēram, mašīnu rezerves daļas, dzeramo ūdeni.
6. Krājumu sastāvā uzskaita valsts materiālās rezerves, kas paredzētas ārkārtas vai citām situācijām (piemēram, dabas katastrofu gadījumos vai citās civilās aizsardzības ārkārtas situācijās) atbilstoši normatīvajiem aktiem par valsts materiālo rezervju veidošanu.
7. Neatliekamās medicīniskās palīdzības dienests (turpmāk – NMPD) valsts materiālo rezervju krājumu analītisko uzskaiti veic atsevišķā grāmatvedības uzskaites sistēmā, kas nav Horizon.
8. Atsavināšanas kategorijā iekļauj krājumus un ilgtermiņa aktīvus, kurus Iestāde paredz atsavināšanai (izņemot nodošanu bez atlīdzības budžeta iestādēm).
9. Iestāde kontu grupā “Inventārs” uzskaita:
   1. aktīvus, kurus plāno izmantot gada laikā;
   2. ilgstoši lietojamu inventāru, kuru plāno izmantot ilgāk nekā vienu gadu, bet tā sākotnējā vērtība par vienu vienību ir mazāka vai vienāda 500,00 *euro*;
   3. Valsts asinsdonoru centrs (turpmāk – VAC) asins un asins komponentu produkciju atzīst grāmatvedības uzskaitē atbilstoši noteiktām kalkulācijām.
10. Krājumu iegādes izmaksas aprēķina, aktīvu iegādes cenai pieskaitot ar pirkumu saistītos izdevumus, transporta, pārkraušanas un citas izmaksas, kas tieši attiecināmas uz krājumu iegādi un radušās, nogādājot krājumus to pašreizējā atrašanās vietā un stāvoklī, un atskaita saņemtās tirdzniecības atlaides, apjoma atlaides un citus no piegādātāja saņemtos labumus.
11. Krājumu ražošanas pašizmaksu aprēķina, summējot izejvielu un materiālu izlietojumu atbilstoši iegādes izmaksām un saražoto krājumu vienībām. Ražošanas pašizmaksā iekļauj arī citas izmaksas, tai skaitā darbaspēka izmaksas, kas tieši saistītas ar saražotajām krājumu vienībām.
12. Krājumus novērtē patiesajā vērtībā, atskaitot atsavināšanas izmaksas, atbilstoši visticamākajai aplēsei aktīva iegūšanas datumā (piemēram, saņemšanas dienā vai inventarizācijas datumā) saskaņā ar [46. punktu](https://likumi.lv/ta/id/297134#p51), sākotnēji atzīstot uzskaitē:
    1. līdz šim neuzskaitītu esošu krājumu;
    2. ziedojumu un dāvinājumu veidā saņemtu krājumu;
    3. maiņas ceļā saņemtu krājumu. Ja saņemtā aktīva patieso vērtību nevar novērtēt, tā vērtību nosaka atbilstoši nodotā aktīva patiesajai vērtībai saņemtā aktīva iegūšanas datumā. Ja nodotā aktīva patieso vērtību nevar ticami novērtēt, saņemtā aktīva vērtību nosaka atbilstoši nodotā aktīva uzskaites vērtībai nodošanas datumā.
13. Krājumus sākotnēji novērtē iegādes izmaksu vai ražošanas pašizmaksas vērtībā, izņemot gadījumus ja:
    1. Iestāde saņem krājumus kā dāvinājumu – krājumus novērtē patiesajā vērtībā dāvinājuma saņemšanas dienā, atskaitot atsavināšanas izmaksas. Patieso vērtību nosaka, pamatojoties uz ar dāvinājuma un ziedojuma saņemšanu saistītiem dokumentiem vai veicot saņemto krājumu novērtējumu. Aktīva novērtējumu veic Iestādes speciālists vai komisija, ja nepieciešams, pieaicinot attiecīgās jomas speciālistus;
    2. Iestāde atzīst līdz šim neuzskaitītus krājumus, pamatojoties uz inventarizācijā konstatētu pārpalikumu – krājumus novērtē patiesajā vērtībā inventarizācijas dienā, atskaitot atsavināšanas izmaksas. Iestādes komisija vai speciālists sagatavo aktu iesniegšanai grāmatvedībā, kurā norādīts krājumu nosaukums, daudzums, vērtība, noliktavas nosaukums, pamatojums;
    3. Iestāde atzīst maiņas ceļā saņemtus krājumus – krājumus novērtē patiesajā vērtībā, atskaitot atsavināšanas izmaksas, iegūšanas datumā;
    4. Iestāde saņem krājumus vispārējās valdības sektora struktūru ietvaros – krājumus novērtē uzskaites vērtībā, kāda tā bijusi tās budžeta iestādes uzskaitē, kura nodod krājumus. Ja nepieciešams, Iestāde pārklasificē krājumus atbilstoši grāmatvedības uzskaites kārtībā noteiktajām prasībām.
14. Bioloģisko aktīvu produktus, kurus Iestāde ieguvusi no saviem bioloģiskajiem aktīviem, uzskaita krājumu sastāvā un sākotnēji novērtē patiesajā vērtībā, atskaitot atsavināšanas izmaksas, krājumu iegūšanas dienā.
15. Pamatdarbības ieņēmumus un izdevumus, kas rodas, sākotnēji atzīstot bioloģisko aktīvu produktus patiesajā vērtībā, no kuras atskaitītas atsavināšanas izmaksas, atzīst tajā pārskata periodā, kurā tie rodas.
16. Iestāde, nododot turējumā (izņemot nomu) valsts kapitālsabiedrībām, ostu pārvaldēm vai atvasinātām publiskām personām attiecīgās Iestādes īpašumā un valdījumā esošus valsts krājumus, to vērtību uzskaita atsevišķā kontā krājumu sastāvā.

## **3.8. Krājumu uzskaite pēc sākotnējās atzīšanas**

1. Katra pārskata perioda beigās Iestādes komisija novērtē vai nepastāv pazīmes kas norāda uz vērtības samazinājumu ilgstoši lietojamajam inventāram, kas nav nodots lietošanā. Iestāde izvērtē vismaz šādas pazīmes attiecībā uz inventāru:
   1. vismaz par 90 procentiem samazinājies vai nepastāv pieprasījums pēc pakalpojuma, kuru sniedz iestāde, lietojot attiecīgo aktīvu;
   2. pieņemts valdības lēmums, kas rada negatīvas izmaiņas iestādes darbībā;
   3. aktīvs ir novecojis vai fiziski bojāts;
   4. iestādes darbībā notikušas vai tuvākajā laikā gaidāmas ilgtermiņa izmaiņas, kas negatīvi ietekmē aktīva paredzēto lietojumu;
   5. un citas pazīmes, kas liecina par aktīva vērtības samazināšanos.
2. Ja pastāv vismaz viena vērtības samazinājuma pazīme, Iestādes komisija nosaka inventāra patieso vērtību vai atgūstamo vērtību. Ja inventāra patiesā vērtība vai atgūstamā vērtība ir zemāka par uzskaites vērtību, atzīst vērtības samazinājumu.
3. Katra pārskata perioda beigās Iestāde novērtē, vai nepastāv pazīmes, kas norāda, ka iepriekšējos pārskata periodos atzītais ilgstoši lietojamā inventāra vērtības samazinājums vairs nepastāv vai ir samazinājies. Ilgstoši lietojamā inventāra vērtības samazinājumu izslēdz, atzīstot pārējos ieņēmumus.
4. Katra pārskata perioda beigās nosaka pašreizējās aizstāšanas izmaksas katrai krājumu vienībai, kas paredzēta funkciju nodrošināšanai (izņemot atsavināšanai trešajām personām paredzētos krājumus 190. punktā minētos krājumu veidus), ja tā nav nodota lietošanā vai izlietota.
5. Ja krājumu pašreizējās aizstāšanas izmaksas ir zemākas par šo krājumu iegādes izmaksu vērtību vai pašizmaksu, krājumus uzskaita pašreizējo aizstāšanas izmaksu vērtībā, norakstot pārējos izdevumos starpību, kas rodas starp iegādes izmaksu vērtību vai pašizmaksu un pašreizējām aizstāšanas izmaksām.
6. Pašreizējās aizstāšanas izmaksas aprēķina, aplēšot izmaksas, kas Iestādei rastos, lai bilances datumā iegādātos vai izveidotu tādu pašu aktīvu.
7. Katra pārskata perioda beigās nosaka neto pārdošanas vērtību katrai krājumu vienībai, kas paredzēta atsavināšanai trešajām personām, ja tā nav nodota lietošanā vai izlietota, sagatavojot krājumu novērtējuma aktu.
8. Neto pārdošanas vērtību aprēķina, aplēšot attiecīgo krājumu pārdošanas cenu saimnieciskās darbības ietvaros, no kuras atskaita aplēstās krājumu pabeigšanas un pārdošanas, apmaiņas vai izplatīšanas izmaksas. Ja krājumu neto pārdošanas vērtība ir zemāka par šo krājumu iegādes izmaksu vērtību vai pašizmaksu, krājumus uzskaita neto pārdošanas vērtībā, norakstot pārējos izdevumos starpību, kas rodas starp iegādes izmaksu vērtību vai pašizmaksu un neto pārdošanas vērtību.
9. Materiālus un citas izejvielas, kuras paredzēts izlietot krājumu ražošanā vai pakalpojumu sniegšanā, pārskata gada beigās novērtē zemākajā vērtībā, salīdzinot to iegādes izmaksas vai pašizmaksu ar to gatavo ražojumu paredzēto neto pārdošanas vērtību, kuros šos materiālus un izejvielas plānots iestrādāt. Šādos gadījumos neto pārdošanas vērtību var noteikt, izmantojot materiālu un citu izejvielu pašreizējās aizstāšanas izmaksas.
10. Ja nākamā pārskata perioda beigās krājumiem, kuru vērtība daļēji norakstīta, ņemot vērā neto pārdošanas vērtību, konstatē neto pārdošanas vērtības palielinājumu, krājumus novērtē zemākajā vērtībā, salīdzinot neto pārdošanas vērtību ar iegādes izmaksu vērtību vai pašizmaksu. Par iepriekšējos pārskata periodos norakstīto vērtības daļu samazina pārskata perioda pārējos izdevumus.

## **3.9. Krājumu izslēgšana no uzskaites**

1. Krājumu vērtību atzīst izdevumos pārskata periodā, kurā tos:
   1. nodod lietošanā;
   2. pārdod, apmaina, nodod finanšu nomā vai izplata bez maksas vai par minimālu samaksu un kurā atzīst atbilstošos ieņēmumus. Ja atbilstošo ieņēmumu nav, izdevumus atzīst periodā, kad nodotas preces vai sniegts pakalpojums, kuram izmanto krājumus;
   3. faktiski izlieto (piemēram, kurināmo, degvielu un smērvielas);
   4. likvidē, konstatē krājumu iztrūkumu vai prettiesisku atsavināšanu.
2. Izslēdzot no uzskaites 215.1. un 215.3. apakšpunktā minētos krājumus, to vērtību atzīst pamatdarbības izdevumos.
3. Izslēdzot no uzskaites 215.2. un 215.4. apakšpunktā minētos krājumus un atsavinātos ilgtermiņa ieguldījumus, to vērtību atzīst pārējos izdevumos.
4. Inventāra iegādes izmaksas atzīst izdevumos periodā, kad inventāru nodod lietošanā. Iestāde nodrošina inventāra uzskaiti daudzuma vienībās arī pēc atzīšanas izdevumos līdz faktiskajai to norakstīšanai, izslēdzot no uzskaites.
5. Krājumus, kuru vērtību iekļauj cita aktīva sākotnējā vērtībā, pārklasificē uz attiecīgo aktīvu grupu un atzīst izdevumos šā aktīva lietderīgās lietošanas laikā vai vērtības norakstīšanas dienā.
6. Krājumu vērtību atzīst izdevumos saskaņā ar "pirmais iekšā – pirmais ārā" (turpmāk – FIFO) metodi, kas paredz, ka tās krājumu vienības, kuras iepirktas vai saražotas pirmās, tiek izlietotas pirmās, un vienības, kuras iepirktas vai saražotas visvēlāk, paliek krājumos perioda beigās.
7. Katru krājumu vienību uzskaita atsevišķi un atzīst izdevumos, nodalot šādu krājumu atsevišķās konkrētās iegādes vai izveides izmaksas, tas ir, attiecina uz katru šādu krājumu vienību:
   1. savstarpēji neaizstājamu krājumu vienības;
   2. preces vai pakalpojumi, kas saražoti vai izstrādāti konkrētiem projektiem.
8. Iegādājoties krājumus (dzērienus), kam piemērojama depozīta maksa par iepakojumu, Iestāde atzīst saistības, krājumus un uzkrātos ieņēmumus par depozīta iepakojumu. Samaksu piegādātājam par depozīta iepakojumu Iestāde veic vienlaikus ar krājumu apmaksu. Depozīta iepakojuma maksas uzskaitei izmanto to pašu izdevumu ekonomiskās klasifikācijas kodu, kādu izmanto preču uzskaitei, piemēram, 2314 “Izdevumi par precēm iestādes sabiedrisko aktivitāšu īstenošanai”.
9. Iestāde var nodot depozīta iepakojumu, izmantojot depozīta sistēmas operatoru vai nodot to dzērienu piegādātājam. Atbilstoši saņemtajai atskaitei vai rēķinam par nodoto depozīta iepakojumu:
   1. atzīst prasības un samazina iepriekš atzītos uzkrātos ieņēmumus par depozīta iepakojumu. Samaksu par nodoto depozīta iepakojumu Iestāde var saņemt norēķinu kontā vai par saņemamo summu samazināt nākamo maksājumu piegādātājam (ja depozīta iepakojums nodots dzērienu piegādātājam);
   2. bojātā depozīta iepakojuma vērtību atzīst pamatdarbības izdevumos un samazina uzkrātos ieņēmumus par depozīta iepakojumu;
   3. kompensācijas par saplīsušu stiklu apmērā atzīst prasības un atjauno pamatdarbības izdevumus.
10. Gada beigās Iestāde koriģē uzkrāto ieņēmumu konta atlikumu saskaņā ar nenodotā depozīta iepakojuma inventarizācijas rezultātiem.
11. Iestāde veic dienesta transportlīdzekļu izmantošanai paredzētās degvielas uzskaiti. Degvielas uzskaiti kārto atsevišķi par katru transportlīdzekli.
12. Degviela tiek norakstīta pamatojoties uz ceļazīmēm un atbilstoši noteiktām degvielas patēriņa normām. Degvielas uzskaitei Iestādes pielieto FIFO metodi.
13. Atzīstot izdevumos 190. punktā minētos krājumus, kuriem iepriekš uzkrāts vērtības samazinājums, izslēdz arī izveidoto vērtības samazinājumu.

## **3.10. Pašu kapitāla uzskaite**

1. Pašu kapitāls ir starpība starp kopējiem aktīviem un kopējām saistībām un uzkrājumiem. Pašu kapitāls var būt gan pozitīvs, gan negatīvs.
2. Pašu kapitālā uzskaita rezerves un pārskata gada budžeta izpildes rezultātu un iepriekšējo gadu budžeta izpildes rezultātu.
3. Pārskata gada beigās Iestāde apkopo grāmatvedības uzskaites informāciju no slēguma procesiem un darbībām, kā arī pārliecinās par visu grāmatvedības procedūru izpildi (pamatlīdzekļu un nemateriālo ieguldījumu nolietojuma (amortizācijas) aprēķins, inventarizācijas, valūtas kursu svārstību dēļ radušos ieņēmumu vai izdevumu aprēķins un grāmatošana, uzkrāto ieņēmumu un izdevumu aprēķināšana un uzskaite, uzkrājumu aprēķināšana un uzskaite, aktīvu un saistību īstermiņa un ilgtermiņa daļas noteikšana un uzskaite, kontu slēgšana un pārskata gada rezultāta noteikšana un grāmatošana) un slēdz ieņēmumu un izdevumu kontus uz pārskata gada budžeta izpildes rezultātu kontu katram finansējumam un budžeta veidam atsevišķi.
4. Nākamajā pārskata gadā pēc gada pārskata vai konsolidētā pārskata iesniegšanas un pārskata gada budžeta izpildes rezultātu atlikumus pārgrāmato uz iepriekšējo pārskatu gadu budžeta izpildes rezultātu.
5. Ja pārskata gadā kāda no valsts budžeta programmām (apakšprogrammām), kurai līdzekļi tika piešķirti atbilstoši finansēšanas plānam, nav iekļauta Likumā par valsts budžetu kārtējam gadam, tad šīs programmas (apakšprogrammas) rezultātu nākamajā pārskata gadā pārgrāmato uz pamatdarbības rezultātu.
6. Finanšu ieguldījumus novērtējot ar pašu kapitāla metodi, atzīst pārējās rezerves, ja kapitālsabiedrībai pašu kapitālā ir tādas izmaiņas, kuras nenorāda šīs kapitālsabiedrības peļņas vai zaudējumu aprēķinā (piemēram, aktīvu pārvērtēšana, ko uzreiz iekļauj kapitālsabiedrības pašu kapitālā).

## **3.11. Uzkrājumu uzskaite**

1. Uzkrājumi ir paredzēti, lai segtu saistības, kuras attiecas uz pārskata gada vai iepriekšējo gadu darījumiem un pārskata sagatavošanas laikā ir paredzamas vai zināmas, bet kuru vērtība vai konkrētu saistību rašanās vai segšanas datums nav precīzi zināms.
2. Uzkrājumus atzīst tikai pašreizējiem pienākumiem, kas radušies pagātnes notikumu rezultātā un pastāv neatkarīgi no Iestādes darbības nākotnē.
3. Uzkrājumus atzīst arī tādam pašreizējam pienākumam, kurš izriet no tiesiska aktīvu vai pakalpojumu apmaiņas darījuma, kura izpildes nenovēršamās izmaksas pārsniedz ieguvumu, kas sagaidāms no tā izpildes, un tāpēc uzskatāms par apgrūtinošu.
4. Uzkrājumus atzīst pašreizējā pienākuma vērtībā, no kuras atskaitīta atlīdzība par darījuma izpildi. No darījuma izrietošās nenovēršamās izmaksas nosaka, salīdzinot darījuma izpildes izmaksas un jebkādus līgumsodus un kompensācijas par darījuma neizpildi un izvēloties mazāko no šīm summām.
5. Iestāde uzkrājumus atzīst tikai tad, ja ir spēkā šie nosacījumi:
   1. ir pašreizējs pienākums (juridisks vai prakses radīts), kuru izraisījis pagātnes notikums;
   2. ir ticams, ka šā pienākuma izpildei būs nepieciešams resursu izlietojums;
   3. pienākuma izpildei nepieciešamās (saistību) summas var ticami novērtēt.
6. Lai noteiktu, vai bilances datumā pašreizējs pienākums pastāv, izvērtē pieejamos pierādījumus, kā arī notikumus pēc bilances datuma un:
   1. ja ir ticamība, ka pašreizējais pienākums bilances datumā pastāv, uzkrājumus atzīst pārējos izdevumos atbilstoši 242. punktam;
   2. ja ir lielāka ticamība, ka pašreizējais pienākums bilances datumā nepastāv, informāciju par iespējamām saistībām uzskaita zembilancē.
7. Uzkrājumus var neatzīt, ja tie rodas saistībā ar sniegtajiem sociālajiem pakalpojumiem, par kuriem tiešā veidā no šo pakalpojumu saņēmējiem nesaņem atlīdzību, kas aptuveni vienāda ar sniegto pakalpojumu vērtību.
8. Iestādes uzskaitē uzkrājumus neatzīst:
   1. saistībām un izmaksām, kuras radīsies nākotnē;
   2. zaudējumiem, kuri radīsies Iestādes nākotnes darbības dēļ un ir nākotnes pamatdarbības zaudējumi. Paredzamie nākotnes pamatdarbības zaudējumi liecina par aktīvu vērtības samazinājumu, un šādos gadījumos veic šo aktīvu vērtības samazinājuma pārbaudi.
9. Uzkrājumus atzīst vērtībā, kas atbilst izdevumu iespējami precīzākajai pašreizējās vērtības aplēsei bilances datumā. Iespējami precīzāko aplēsi nosaka, piemērojot vispāratzītas vērtēšanas metodes un ņemot vērā riskus un nenoteiktības, kas ietekmēs uzkrājumu segšanai nepieciešamo resursu vērtību, un veic šādas darbības:
   1. nosaka summu, kādu Iestāde pamatoti maksātu, lai izpildītu pašreizēju pienākumu bilances datumā vai arī nodotu tā izpildi trešajai personai bilances datumā;
   2. veic uzkrājumu vērtības aplēsi, izmantojot pieejamo informāciju, pierādījumus, tai skaitā notikumus pēc bilances datuma, un pieredzi. Ja nav iespējams veikt ticamu uzkrājumu aplēsi, uzkrājumus neatzīst, bet zembilancē norāda informāciju par iespējamām saistībām;
   3. uzkrājumu pašreizējās vērtības aprēķināšanai lieto Valsts kases tīmekļvietnē publicēto atbilstošo diskonta likmi, ja maksājums paredzēts vēlāk nekā gadu pēc bilances datuma.
10. Uzkrājumu aprēķinā ņem vērā nākotnes notikumus, kas var ietekmēt pienākuma izpildei nepieciešamo summu, ja ir pietiekami objektīvi pierādījumi, ka šie notikumi norisināsies.
11. Ja Iestādei ir vairāki vienveidīgi pienākumi (piemēram, garantiju līgumi), tad pienākuma izpildei nepieciešamo summu nosaka visam šo saistību kopumam. Uzkrājumus atzīst arī tad, ja resursu izlietojuma varbūtība katram atsevišķam saistību gadījumam ir neliela, bet kopumā līdzekļu izlietojums ir ticams.
12. Uzkrājumu vērtība nedrīkst pārsniegt nepieciešamo summu, kādu Iestāde maksātu bilances datumā, lai segtu saistības.
13. Ja ir paredzams, ka ar pienākuma izpildi saistītos izdevumus pilnībā vai daļēji atlīdzinās trešā persona, Iestāde izvērtē savu atbildību par saistībām un veic šādas darbības:
    1. ja Iestāde ir pilnībā atbildīga par pienākumā ietverto saistību izpildīšanu neatkarīgi no tā, vai trešā persona atlīdzinās vai neatlīdzinās izdevumus, Iestāde atzīst uzkrājumus visai saistību summai;
    2. ja trešā persona ir pilnībā atbildīga par pienākumā ietverto saistību izpildīšanu (Iestāde nav atbildīga), Iestāde šīs saistības neatzīst kā uzkrājumus;
    3. ja Iestāde ir solidāri un atsevišķi atbildīga par pienākumā ietverto saistību izpildīšanu, tad to pienākumā ietverto saistību daļu, kuru paredzēts segt citai personai, norāda kā iespējamās saistības. Uzkrājumus atzīst tikai tai pienākuma daļai, kas atbilst 238. [punktā](https://likumi.lv/ta/id/297134#p241) minētajiem uzkrājumu atzīšanas nosacījumiem.
14. Ja ir paredzēts, ka uzkrājumos ietverto saistību nokārtošanai nepieciešamos izdevumus pilnībā vai daļēji atlīdzinās trešā persona, izdevumu atlīdzināšanu atzīst tikai tad, kad izdevumu atlīdzināšana ir droši ticama. Izdevumu atlīdzināšanai atzītā summa nedrīkst pārsniegt uzkrājumu summu.
15. Ar uzkrājumiem saistītos izdevumus un ieņēmumus no izdevumu atlīdzināšanas uzskaita atsevišķi.
16. Uzkrājumus pārskata vismaz reizi pārskata gadā un to vērtību koriģē atbilstoši pašreizējai visticamākai aplēsei pārskata periodā:
    1. atzīstot pārējos izdevumus un palielinot uzkrājumu vērtību, ja pienākuma izpildei būs nepieciešams lielāks resursu izlietojums;
    2. atzīstot pārējos ieņēmumus un samazinot uzkrājumus, ja pienākuma izpildei būs nepieciešams mazāks resursu izlietojums vai šāda pienākuma vairs nav. Korekciju veic vienīgi par tādu summu, par kādu uzkrājumi bija sākotnēji atzīti.
17. Iestāde samazina uzkrājumus un atzīst saistības, pirms tā īsteno pienākumu, kuram šie uzkrājumi sākotnēji bija veidoti.

### **3.11.1. NMPD uzkrājumi izdienas pensijām**

1. Uzkrājumus paredzamajām saistībām veido NMPD brigāžu ārstniecības personām, operatīvā medicīniskā transportlīdzekļa vadītājiem un operatīvā vadības centra darbiniekiem izdienas pensijām, kas tiks piešķirtas nākotnē, bet aplēstas uz katra kalendārā gada bilances datumu atbilstoši šādiem nosacījumiem:
   1. uzkrājums aprēķināms katrai NMPD personai no 55 gadu vecuma, ja šajā vecumā attiecīgās personas izdienas stāžs ir ne mazāks par 20 gadiem, no kuriem pēdējie pieci gadi nostrādāti NMPD;
   2. katras minētās personas izdienas pensijas aplēse naudas izteiksmē mēnesī ir personai noteiktā amatalga un speciālo piemaksu (par stāžu un par darbu īpašos riska apstākļos) apmērs attiecīgā pārskata gada beigās;
   3. katras minētās personas normatīvajos aktos noteiktais izdienas pensijas apmērs no noteiktās mēneša darba samaksas ir 65 %. Par katru izdienas stāža gadu virs 20 gadiem izdienas pensijas apmēru palielina par diviem procentiem no noteiktās mēneša darba samaksas. Maksimālais izdienas pensijas apmērs nedrīkst pārsniegt 80 procentus no noteiktās mēneša darba samaksas;
   4. atalgojuma pieauguma indeksu nosaka atbilstoši Centrālās statistikas pārvaldes (turpmāk – CSP) datiem par mēneša vidējās darba samaksas pieaugumu pēdējos pieejamajos piecos gados veselības nozarē vispārējā valdības sektorā. Atalgojuma indekss ir vidējais atalgojuma pieaugums pēdējo piecu gadu laikā. Gadījumos, kad skaidri zināms, ka atalgojuma pieaugums konkrētā gadā paredzēts tikai vienreizēja atalgojuma palielināšanai, minētais gads izslēdzams no aprēķina, aprēķinos ietverot iepriekšējo gadu.
   5. nosaka vidējo personāla mainības koeficientu par pēdējiem pieciem gadiem NMPD par katru gadu veicot šādu aprēķinu:
      1. PM1= (A/V)-1, kur

PM1 – Personāla mainības koeficients konkrētā gadā

A – gada laikā darba attiecības pārtraukušo darbinieku skaits amatu grupās, uz kurām attiecas uzkrājuma aprēķins;

V – nodarbināto skaits aprēķina gada beigās amatu grupās, uz kurām attiecas uzkrājuma aprēķins

* + 1. PMvid = (PM1+ PM2+ PM3+ PM4+ PM5)/5
  1. koeficientu aprēķina par pēdējiem pieciem gadiem vērtējot, vai tajos nav statistiski neietverami gadi (piemēram, funkciju maiņa, kā rezultātā pieņemti vai atlaisti liels skaits darbinieku) – tad šo gadu aprēķinos neiekļauj, bet ņem vērā iepriekšējo gadu;
  2. aprēķina katras personas nopelnīto izdienas pensijas apmēru mēnesī, ņemot vērā aprēķināto izdienas pensijas kritēriju izpildes apjomu bilances datumā;
  3. aprēķina izdevumu apmēru katrai personai par katru kalendāro gadu laika periodā no gada, kurā persona izpildīs kritērijus izdienas pensijas piešķiršanai, līdz gadam, kurā attiecīgā persona sasniedz vispārējo pensionēšanās vecumu – 65 gadus, pamatojoties uz nopelnīto izdienas pensijas apmēru bilances datumā un vidējo atalgojuma pieaugumu;
  4. izdevumu pašreizējās vērtības aprēķināšanai gados, kas pārsniedz gadu no bilances datuma (n+2), lieto Valsts kases interneta vietnē publicēto atbilstošo diskonta likmi. Diskonta faktoru katram gadam aprēķina pēc formulas:

1/(1+r)^n, kur

r – Valsts kases noteiktā diskonta likme uzkrājumiem gadā

n – gads pēc kārtas, sākot ar 0

* 1. uzkrājumu vērtību pārskata gada beigās nosaka, summējot izdevumu pašreizējo vērtību katrā gadā, un kopsummu reizinot ar personāla mainības koeficientu.

1. Veicot uzkrājumu pārrēķinu izdienas pensijām nākamajā bilances datumā (n+1 gadā), izmaiņas uzkrājumu vērtībā atzīst:
   1. par diskontēšanas ietekmi, ja iepriekšējā gadā (n) piemērotā diskonta likme bija negatīva, uz procentu ieņēmumiem:

= (Uzkriepr – Uzkriepr aprēķinātā vērtība gadā n+1) x Uzkriepr noteiktā diskonta likme, kur

Uzkriepr ir iepriekšējā pārskata gadā aprēķinātā uzkrājuma vērtība

* 1. par diskontēšanas ietekmi, ja iepriekšējā gadā (n) piemērotā diskonta likme bija pozitīva, uz procentu izdevumiem:

= (Uzkriepr – Uzkriepr aprēķinātā vērtība gadā n+1) x Uzkriepr noteiktā diskonta likme, kur

Uzkriepr ir iepriekšējā pārskata gadā aprēķinātā uzkrājuma vērtība

* 1. pārējās izmaiņas uzkrājumu vērtībā, ja aprēķināts uzkrājumu samazinājums (atskaitot diskontēšanas ietekmi);
  2. pārējās izmaiņas uzkrājumu vērtībā, ja aprēķināts uzkrājumu palielinājums (atskaitot diskontēšanas ietekmi).

1. Uzkrājumu aprēķinā par darbā nodarītā kaitējuma atlīdzību ņem vērā CSP datubāzes “Paredzamais mūža ilgums (gados) un mūža ilguma rādītāji” norādīto rādītāju PMG.020 atbilstoši piemērojamai vecuma grupai.

## **3.12. Saistību, uzkrāto saistību, saņemto avansu un nākamo periodu ieņēmumu uzskaite**

### **3.12.1. Saistību uzskaite**

1. Saistības ir Iestādes pašreizējs pienākums, kurš radies pagātnes notikumu rezultātā un kura izpildei (apmaksai) ir nepieciešams resursu izlietojums.
2. Saistības sākotnēji klasificē kā īstermiņa, ja par tām jānorēķinās vai jāveic attiecīgā pienākuma izpilde (piemēram, saņemts avanss par pakalpojumiem, kurus sniegs nākamajā periodā) ne vēlāk kā 12 mēnešu laikā pēc bilances datuma.
3. Saistības sākotnēji klasificē kā ilgtermiņa, ja par tām jānorēķinās vai jāveic attiecīgā pienākuma izpilde vēlāk kā 12 mēnešus pēc bilances datuma.
4. Pārskata gada beigās ilgtermiņa saistību daļu, kuru paredzēts izpildīt ne vēlāk kā 12 mēnešus pēc bilances datuma, pārklasificē kā īstermiņa saistības.
5. Saistības, kuras atbilst finanšu instrumentu klasifikācijas kritērijiem, uzskaita 3.17. apakšnodaļā minētajā kārtībā.
6. Ja inventarizācijas laikā konstatē, ka Iestādes dati par prasību un saistību, kuras attiecas uz VID administrētajiem nodokļiem, nodevām un citiem uz valsts budžetu attiecināmiem maksājumiem, kopsummu atšķiras no VID Elektroniskās deklarēšanas sistēmā pieejamiem datiem, Iestāde par šo faktu informē VID, izmantojot VID Elektroniskās deklarēšanas sistēmu. Ja prasību un saistību kopsummas neatšķiras, bet atšķiras prasību vai saistību sadalījums pa nodokļiem, nodevām un citiem uz valsts budžetu attiecināmiem maksājumiem, Iestāde pārskata gada beigās veic koriģējošu grāmatojumu, kuru nākamā pārskata gada sākumā reversē.
7. Ja iestāde pārskata periodā aprēķinātos nodokļus un VSAOI ir iemaksājusi vienotajā nodokļu kontā pārskata periodā (gada beigās), iemaksāto nodokļu un VSAOI vērtībā atzīst saistības un prasības.

### **3.12.2. Saņemto avansu un nākamo periodu ieņēmumu uzskaite**

1. Ieņēmumus, kas saņemti pirms pārskata perioda slēgšanas (bilances) datuma, par konkrētiem pakalpojumiem, kurus sniegs nākamajos (pārskata periodam sekojošos) periodos, un saņemto priekšapmaksu par pakalpojumiem Iestāde uzskaita kā ilgtermiņa vai īstermiņa nākamo periodu ieņēmumus un saņemtos avansus.
2. Darījumos ar atlīdzību atzīst nākamo periodu ieņēmumus un saņemtos avansus, ja pārskata periodā:
   1. saņemti maksājumi par pakalpojumiem, kurus iestāde sniegs nākamajos (pārskata periodam sekojošos) periodos;
   2. saņemta priekšapmaksa par aktīviem (precēm), kuru piegāde notiks nākamajos periodos.
3. Iestāde atzīst saistības, saņemot aktīvu darījumā bez atlīdzības (piemēram, ziedojums, dāvinājums, ārvalstu finanšu palīdzība), ja ar resursu saņemšanu saistītajos tiesību aktos ir ietverti nosacījumi attiecībā uz to, kā saņēmējam ir jālieto saņemtie resursi, un kas izpildāmi juridisku un administratīvu procesu ietvaros. Tiesību aktā ietvertais noteikums atbilst nosacījumam, ja vienlaicīgi:
   1. tas ietver preču vai pakalpojumu aprakstu un daudzumu, termiņu attiecīgās darbības veikšanai un resursu devēja uzraudzības pasākumus pār saņēmējam noteiktā pienākuma izpildi;
   2. saņēmējam resursi jālieto noteiktā veidā;
   3. iepriekšējā apakšpunkta pārkāpšanas gadījumā saņēmējam resursi jānodod atpakaļ resursu devējam.
4. Nākamo periodu ieņēmumos sākotnēji uzskaitītos ziedojumus un dāvinājumus iekļauj attiecīgo pārskata periodu pamatdarbības ieņēmumos, kad atzīst attiecīgos izdevumus.
5. Nākamo periodu ieņēmumos un saņemtajos avansos uzskaitītos maksājumus Iestāde atzīst ieņēmumos dienā, kad ir sniegusi pakalpojumu vai atbilstoši sniegtā pakalpojuma apjomam ne retāk kā reizi pārskata periodā.
6. Nākamo periodu ieņēmumus samazina un atzīst pārskata perioda ieņēmumus:
   1. pakāpeniski nosacījumu izpildes laikā – atbilstoši darījuma dokumentos noteikto pārskata periodu ieņēmumiem. Nākamo periodu ieņēmumus noraksta katra mēneša pēdējā datumā proporcionāli pakalpojuma sniegšanas laikam;
   2. atbilstoši pārskata perioda nolietojumam un vērtības samazinājumam ilgtermiņa ieguldījumiem, kas iegādāti no ziedojumu vai ārvalstu finanšu palīdzības līdzekļiem;
   3. izpildot tiesību aktos noteiktos nosacījumus, kuru neizpildes gadījumā līdzekļi jānodod atpakaļ resursu devējam.
7. Saistības atzīst arī par tāda nosacījuma izpildi, kas paredz kāda notikuma neiestāšanos. Saistības atzīst dienā, kad ir paredzams, ka attiecīgais notikums neiestāsies, un tās novērtē, ņemot vērā pārskata datumā nosacījuma izpildei nepieciešamo resursu summu.

### **3.12.3. Iestāžu saņemto avansu izpildes pakāpes noteikšana**

1. Ja pakalpojuma sniegšana pārskata perioda beigās nav pabeigta, ieņēmumus no pakalpojumu sniegšanas atzīst, ņemot vērā to, kādā izpildes pakāpē darījums ir pārskata datumā, ja tā iznākumu var ticami aplēst. Saskaņā ar šo metodi ieņēmumus atzīst tajos pārskata periodos, kuros pakalpojumi sniegti.
2. Darījuma izpildes pakāpes noteikšanai lieto vienu no šādām metodēm:
   1. novērtē paveikto darbu apjomu. Ieņēmumus atzīst novērtējuma apjomā;
   2. aprēķina pārskata periodā izpildīto darbu procentuālo īpatsvaru no kopējā sniedzamā pakalpojuma. Ieņēmumu summu aprēķina, līguma summu reizinot ar aprēķināto īpatsvaru;
   3. aprēķina pārskata periodā radušos ar darījumu saistīto izdevumu īpatsvaru no kopējām plānotajām darījuma izmaksām. Izmaksās ietver tikai tās izmaksas, kas tieši attiecas uz izpildīto vai sniedzamo pakalpojumu. Ieņēmumu summu aprēķina, līguma summu reizinot ar aprēķināto īpatsvaru.
3. Ja darījuma iznākumu nevar ticami aplēst, ieņēmumus atzīst tādā apmērā, kādā atzīti izdevumi, kas tieši saistīti ar pakalpojuma sniegšanu un tiks atgūti, saņemot atlīdzību par sniegto pakalpojumu.

#### **3.12.3.1. Zāļu valsts aģentūras saņemto avansu izpildes pakāpes noteikšana**

1. Zāļu valsts aģentūra (turpmāk – ZVA) saņemto avansu izpildes pakāpi nosaka novērtējot paveikto darbu apjomu un ieņēmumus atzīst novērtējuma apjomā.
2. ZVA pārskata perioda beigās saņemtajos avansos uzskaitītos maksājumus 100% apmērā par zāļu novērtēšanu, reģistrāciju, izmaiņu apstiprināšanu un pārreģistrāciju, atzīst pārskata gada ieņēmumos atbilstoši sniegtā pakalpojuma apjomam, veicot uzsākto pakalpojumu pabeigtības pakāpes novērtēšanu, izmantojot šādus kritērijus:
   1. ja uz pārskata perioda beigām ir veikta zāļu reģistrācijas un pārreģistrācijas iesnieguma primārā ekspertīze, – darījuma pabeigtības pakāpi novērtē 10% apmērā;
   2. ja uz pārskata perioda beigām ir veikta primārā ekspertīze un ir uzsākta iesniegumam pievienoto datu un dokumentu novērtēšana (dokumentācijas ekspertīze) par zāļu novērtēšanu, reģistrāciju, izmaiņu apstiprināšanu un pārreģistrāciju, – darījuma pabeigtības pakāpi novērtē 50% apmērā;
   3. ja uz pārskata perioda beigām ir veikta iesniegumam pievienoto datu un dokumentu novērtēšana (dokumentācijas ekspertīze) par zāļu novērtēšanu, reģistrāciju, izmaiņu apstiprināšanu un pārreģistrāciju, – darījuma pabeigtības pakāpi novērtē 90% apmērā.
3. Pēc darījumu pabeigtības pakāpes novērtēšanas, ņemot vērā, ka rēķins vēl nav izrakstīts, ZVA atbilstoši darījuma pakāpes novērtējumam atzīst attiecīgos pārskata perioda ieņēmumus novērtētajā vērtībā.

### **3.12.4. Uzkrāto saistību uzskaite**

1. Uzkrātās saistības atzīst, ja saistību lielums un apmaksas termiņi ir samērā precīzi aprēķināmi un nenoteiktības pakāpe ir daudz mazāka nekā uzkrājumiem. Uzkrāto saistību summu nosaka saskaņā ar tiesību aktiem, noslēgtajiem līgumiem, tāmēm, saņemtajiem attaisnojuma dokumentiem vai pēc iepriekšējās pieredzes par izdevumu apmēru.
2. Pārskata perioda beigās atzīst uzkrātās saistības un pamatdarbības vai finanšu izdevumus (piemēram, procentu izdevumus), par kuriem pārskata perioda beigās nav izsniegts maksāšanai paredzētais attaisnojuma dokuments.
3. Ja nākamajos periodos nepieciešams samazināt iepriekš aprēķināto uzkrāto saistību summu, par šo summu samazina pamatdarbības izdevumus.
4. Maksājamo līgumsodu un naudas sodu uzskaita kā pamatdarbības izdevumus dienā, kad darījuma otrai pusei radušās likumīgas tiesības iekasēt līgumsodu un naudas sodu, un atzīst uzkrātās saistības.
5. Uzkrātās saistības darbinieku neizmantotajiem atvaļinājumiem:
   1. uzkrātās saistības aprēķina par šādiem atvaļinājuma veidiem:
      1. darbinieku neizmantoto ikgadējo atvaļinājumu;
      2. par papildatvaļinājumu par darba izpildes novērtējumu;
      3. papildatvaļinājumu par aprūpē esošiem bērniem;
      4. papildatvaļinājumu par darbu, kas saistīts ar īpašu risku;
      5. papildatvaļinājumu par darba stāžu.
   2. atzīst, aprēķinot saistības pret darbinieku par neizmantotajām atvaļinājuma dienām pārskata datumā, neatkarīgi no darbinieka izlietoto atvaļinājuma dienu skaita pēc pārskata datuma;
   3. aprēķina katram darbiniekam atsevišķi, nosakot darbinieka līdz pārskata perioda beigām neizmantoto atvaļinājuma dienu skaitu, reizinot to ar darbinieka dienas vidējo izpeļņu par pēdējiem sešiem mēnešiem iekļaujot aprēķina mēnesi (piemēram, veicot aprēķinu uz 31. decembri pēdējo sešu mēnešu periods ir jūlijs – decembris). Ja amatpersonai (darbiniekam) ir noteikts summētais darba laiks, tad dienas vidējo izpeļņu aprēķina saskaņā ar Valsts un pašvaldību institūciju amatpersonu un darbinieku atlīdzības likuma 3.1 panta trešā daļu;
   4. summējot uzkrāto saistību summu katram darbiniekam, aprēķina kopējo uzkrāto saistību summu darbinieku neizmantotajiem atvaļinājumiem;
   5. aprēķinātai summai aprēķina valsts sociālās apdrošināšanas obligātās iemaksas;
   6. Iestāde iepriekšējā pārskata periodā izveidotās uzkrātās saistības neizmantotajiem darbinieku atvaļinājumiem reversē nākamā pārskata perioda sākumā.

## **3.13. Saistību uzskaite darījumos bez atlīdzības**

1. Iestāde izvērtē, vai tiesību aktos, saskaņā ar kuriem darījumā bez atlīdzības ir saņemti resursi, ir iekļauti nosacījumi attiecībā uz to, kā saņēmējam jālieto saņemtie resursi, un kas izpildāmi juridisku un administratīvu procesu ietvaros. Tiesību aktā ietvertais noteikums atbilst nosacījumam, ja vienlaikus:
   1. tas ietver preču vai pakalpojumu aprakstu un daudzumu, termiņu attiecīgās darbības veikšanai un resursu devēja uzraudzības pasākumus pār saņēmējam noteiktā pienākuma izpildi;
   2. saņēmējam resursi jālieto noteiktā veidā;
   3. 279.2. apakšpunktā minētā nosacījuma pārkāpšanas gadījumā saņēmējam resursi jānodod atpakaļ resursu devējam. Izvērtējot šo kritēriju, ņem vērā Iestādes iepriekšējo pieredzi līdzīgos darījumos vai ar to pašu darījumu partneri.
2. Saņemot aktīvu darījumā bez atlīdzības, atzīst saistības, ja ar saņemšanu saistītajos tiesību aktos ir ietverts [279. punktā](https://likumi.lv/ta/id/297134#p274) minētais nosacījums un:
   1. pastāv iespēja, ka nosacījuma izpildei būs nepieciešams resursu izlietojums;
   2. nosacījuma izpildei nepieciešamo resursu summu var ticami aplēst.
3. Saistības atzīst arī par tāda nosacījuma izpildi, kas paredz kāda notikuma neiestāšanos. Saistības atzīst dienā, kad ir paredzams, ka attiecīgais notikums neiestāsies.
4. Nosacījumu neizpildes gadījumā, atdodot saņemtos resursus atpakaļ, samazina atzīto aktīvu un saistības. Ja atdodamo summu atskaita no cita aktīva, kuru plāno saņemt, saņemot samazināto aktīvu, Iestāde atzīst atdodamā aktīva un saistību samazinājumu, saņemamā aktīva bruto vērtību un atbilstošās saistības vai ieņēmumus.
5. Ja darījumā bez atlīdzības saņem resursus pirms saistošā tiesību akta stāšanās spēkā, atzīst aktīvu un saistības atbilstoši saņemtā avansa summai līdz dienai, kad attiecīgais tiesību akts kļūst saistošs.

## **3.14. Nomas līgumu uzskaite**

1. Nomu klasificē atbilstoši iznomātā aktīva īpašuma tiesībām raksturīgo risku un atlīdzības sadalījumam starp iznomātāju un nomnieku. Riski ietver iespējamos dīkstāves vai tehnoloģiskās novecošanās dēļ radītos zaudējumus un mainīgo ekonomisko apstākļu ietekmes radītās iespējamās aktīva vērtības izmaiņas. Atlīdzība ietver ieņēmumus aktīva saimnieciskās izmantošanas laikā, ieņēmumus no aktīva vērtības pieauguma vai aktīva atsavināšanas nomas termiņa beigās, kā arī ieguvumu attiecībā uz aktīvu izmantošanu funkciju izpildei. Klasifikāciju nosaka darījuma būtība, nevis līguma juridiskā forma.
2. Nomu klasificē kā finanšu nomu, ja ar to pēc būtības nodod nomniekam visus īpašuma tiesībām raksturīgos riskus un atlīdzības, neņemot vērā īpašuma tiesību nodošanu, un ja tā atbilst vismaz vienam no šādiem nosacījumiem:
   1. nomātā aktīva īpašuma tiesības tiks nodotas nomniekam līdz nomas termiņa beigām;
   2. nomniekam ir iespēja nopirkt aktīvu par cenu, kas datumā, kad šo iespēju varēs izmantot, būtu pietiekami zemāka par aktīva patieso vērtību, lai nomas uzsākšanas datumā pastāvētu pamatota noteiktība, ka nomnieks šo iespēju izmantos;
   3. nomas termiņš ir vismaz 75 procenti no aktīva saimnieciskās izmantošanas laika, kurā viens vai vairāki lietotāji no aktīva var gūt saimnieciskos labumus vai to izmantot funkciju izpildei arī tad, ja īpašuma tiesības netiek nodotas;
   4. minimālo nomas maksājumu pašreizējā vērtība nomas uzsākšanas datumā ir vismaz 90 procenti no iznomātā aktīva patiesās vērtības, kas noteikta [46. punkt](#p51)ā;
   5. iznomātie aktīvi ir tik specifiski, ka, būtiski nepārveidojot, tos var lietot tikai nomnieks.
3. Ja nomu klasificē kā finanšu nomu, iznomātājs un nomnieks nomas uzsākšanas datumā attiecīgi nosaka nomas termiņa sākumā atzīstamos aktīvus, saistības, ieņēmumus, izdevumus.
4. Finanšu nomas procentu maksājumus atzīst finanšu izdevumos periodā, kad tie radušies, neatkarīgi no tā, vai nauda ir samaksāta. Naudas samaksas dienā samazina saistības par procentu maksājumiem. Finanšu nomas maksājumos ietvertās finanšu izmaksas sadala pa pārskata periodiem visa finanšu nomas perioda laikā atbilstoši līguma nosacījumiem. Ja līgumā maksājumu sadalījums nav norādīts, izmaksas sadala tā, lai tās atbilstu konstantai procentu likmei no atlikušajām saistībām.
5. Nomu klasificē kā operatīvo nomu, ja tā pēc būtības nenodod nomniekam visus īpašuma tiesībām raksturīgos riskus un atlīdzības, arī tad, ja pastāv [285. punktā](#p299) minētie nosacījumi.
6. Ja noma klasificēta kā operatīvā noma, nomnieks izdevumus par nomu atzīst pamatdarbības izdevumos lineāri nomas termiņa laikā. Ar attiecīgo nomas līgumu saistītās pakalpojumu izmaksas, piemēram, apdrošināšanas izmaksas un nomātā aktīva uzturēšanas izmaksas, atzīst pārskata periodā, kad tās radušās.
7. Ja nomas līgums ietver gan zemes, gan būvju nomu, nomu klasificē atsevišķi šādā kārtībā:
   1. aprēķina līgumā noteiktos minimālos nomas maksājumus;
   2. 290.1. apakšpunktā noteikto summu sadala proporcionāli zemes un būvju patiesajai vērtībai nomas uzsākšanas datumā;
   3. diskontē zemes un būvju minimālo nomas maksājumu proporcionāli attiecināto daļu, piemērojot nomas līgumā ietverto procentu likmi;
   4. salīdzina zemes proporcionāli sadalīto minimālo nomas maksājumu diskontēto vērtību (zemes vērtība) ar līguma kopējo minimālo nomas maksājumu diskontēto vērtību (līguma vērtība) un, ja:
      1. zemes vērtība ir mazāka par 10 procentiem no līguma vērtības, zemes nomu klasificē tāpat kā būvju nomu;
      2. zemes vērtība ir lielāka par 10 procentiem no līguma vērtības, zemes nomu klasificē, izvērtējot 285. punktā minētos nosacījumus. Šīs kārtības 285.3. apakšpunktā noteiktā kritērija izvērtēšanai par zemes saimnieciskās izmantošanas laiku pieņem būvju saimnieciskās izmantošanas laiku.

## **3.15. Ieņēmumu un izdevumu uzskaite**

### **3.15.1. Ieņēmumu un izdevumu uzskaites pamatprincipi**

1. Ieņēmumus un izdevumus uzskaita pēc uzkrāšanas principa un atzīst periodā, kad tie radušies, neatkarīgi no naudas saņemšanas vai samaksas.
2. Ieņēmumus un izdevumus analītiski uzskaita atbilstoši normatīvajiem aktiem budžeta klasifikāciju jomā.
3. Izmaksas, kuras neatbilst aktīvu atzīšanas kritērijiem, atzīst izdevumos pārskata periodā, kurā tās radušās.
4. Saņemot aktīvus, izņemot transfertus, trešās personas vārdā saskaņā ar attiecīgu vienošanos starp pakalpojuma saņēmēju, pakalpojuma sniedzēju un Iestādi, šādus aktīvus uzskaita kā saistības pret trešo personu un neatzīst ieņēmumus. Nododot aktīvus trešajai personai, samazina saistības un neatzīst izdevumus.
5. Ieņēmumus vai izdevumus, kas rodas no valūtas kursa svārstībām, norēķinoties par monetāriem posteņiem vai pārskata perioda beigās pārrēķinot monetāros posteņus pēc valūtas kursa, kurš atšķiras no tā, pēc kura monetārais postenis sākotnēji atzīts vai pārrēķināts iepriekšējā pārskata perioda beigās, uzskaita kā attiecīgā pārskata perioda finanšu ieņēmumus vai izdevumus no valūtas kursa svārstībām.
6. Ieņēmumus no darījumiem ar atlīdzību novērtē saņemtās vai saņemamās atlīdzības patiesajā vērtībā.
7. Ieņēmumus no pakalpojumu sniegšanas atzīst tajā pārskata periodā, kad pakalpojumi sniegti.
8. Ieņēmumus no aktīva atsavināšanas atzīst, ievērojot šādus nosacījumus:
   1. Iestāde ir nodevusi pircējam nozīmīgus ar aktīva īpašuma tiesībām saistītus riskus un atlīdzības;
   2. Iestāde nesaglabā turpmākās pārvaldīšanas tiesības tādā apjomā, ko parasti dod īpašuma tiesības, un pārdoto aktīvu kontroli;
   3. ieņēmumu summu var ticami novērtēt;
   4. ir ticams, ka Iestāde saņems atlīdzību par atsavināto aktīvu.
9. Ieņēmumus no aktīva atsavināšanas sākotnēji atzīst finanšu aktīva (prasības) patiesajā vērtībā. Starpību starp līguma kopējo vērtību un pašreizējo vērtību, kas rodas, atliekot samaksas saņemšanu par aktīvu ilgāk par 12 mēnešiem saskaņā ar līguma nosacījumiem, atzīst kā procentu ieņēmumus, piemērojot efektīvo procentu likmi.
10. Ja līgumsoda saņemšana ir droši ticama, pamatdarbības ieņēmumus novērtē atbilstoši resursu visticamākajai aplēsei un atzīst dienā, kad rodas tiesības saņemt attiecīgo līgumsodu. Ja saņemšana nav droši ticama, pamatdarbības ieņēmumus atzīst naudas līdzekļu saņemšanas dienā. Informāciju par aprēķinātajiem līgumsodiem līdz atbilstošā aktīva atzīšanai uzskaita zembilancē.
11. Naudas sodu un kavējuma naudu atzīst pamatdarbības izdevumos dienā, kad rodas attiecīgais pienākums.

### **3.15.2. Ieņēmumu un izdevumu uzskaite darījumos bez atlīdzības**

1. Ieņēmumus atzīst darījumā bez atlīdzības saņemtā aktīva vērtībā, atskaitot saistību summu, kas atzīta atbilstoši 279. un [280. punktam](https://likumi.lv/ta/id/297134#p276), un ievērojot šādas prasības atsevišķiem pārvedumu veidiem:
   1. asignējumu (dotāciju) piešķiršanas (saņemšanas) dienā Iestāde atzīst pamatdarbības ieņēmumus. Pārskata perioda beigās samazina atzītos pamatdarbības ieņēmumus par piešķirto asignējumu (dotāciju) neizmantoto daļu (slēgtajiem budžeta asignējumiem), kā arī samazina naudas līdzekļu atlikumus;
   2. naudas sodu atzīst pamatdarbības ieņēmumos naudas līdzekļu saņemšanas dienā;
   3. dāvinājumu un ziedojumu un mantojumu saņemšanas, novērtēšanas vai vērtības apstiprināšanas dienā atzīst pārskata perioda pamatdarbības vai nākamo periodu ieņēmumus tādā vērtībā, kāda noteikta ar dāvinājumu vai ziedojumu saņemšanu saistītajos dokumentos vai kādā novērtēti attiecīgie dāvinājumi un ziedojumi.
2. Ieņēmumus atzīst un saistības samazina dienā, kad izpildīti [280. punktā](#p275) minētie nosacījumi saistībā ar darījumā bez atlīdzības saņemto aktīvu.
3. Izdevumus, kas rodas saistībā ar ieņēmumiem, kas gūti darījumā bez atlīdzības, atzīst atsevišķi no gūtajiem ieņēmumiem.
4. Naudas sodu un kavējuma naudu atzīst pamatdarbības izdevumos dienā, kad rodas attiecīgais pienākums.
5. Subsīdijas un dotācijas komersantiem, biedrībām un nodibinājumiem saskaņā ar uzkrāšanas principu atzīst:
   1. nākamo periodu izdevumos, subsīdijas un dotācijas izmaksājot avansā;
   2. pamatdarbības izdevumos atbilstoši Iestādē apstiprinātiem komersanta, biedrības vai nodibinājuma iesniegtiem attaisnojuma dokumentiem par subsīdijas un dotācijas izlietojumu.
6. Lauku atbalsta dienests (LAD) veic subsīdiju, dotāciju uzskaites un maksājumu analītisko uzskaiti atsevišķā ES fondu uzskaites sistēmā, katru mēnesi datus integrējot Horizon sistēmas virsgrāmatas uzskaites līmenī.

### **3.15.3. Transferta ieņēmumu un izdevumu uzskaite**

1. Ja transferta pārskaitījumu veic pirms transferta izlietojuma:
   1. veicot pārskaitījumu, atzīst prasības par avansā pārskaitīto transfertu;
   2. saņemot pārskaitījumu, atzīst saistības par avansā saņemto transfertu.
2. Pamatdarbības transferta ieņēmumus un transferta izdevumus atzīst pārskata gadā, kurā veikts apstiprinātais transferta izlietojums vai attiecīgie izdevumi, par kuriem transferta pārskaitījumu veic pēc izdevumu apstiprināšanas, ja izlietojums vai izdevumi apstiprināti pārskata gadā vai līdz nākamā pārskata gada 31. janvārim (ieskaitot).
3. Transferta saņēmējs saņemto budžeta līdzekļu pārskaitījumu var izmantot gan izdevumu segšanai, gan pārskaitīšanai tālāk citam transferta saņēmējam.
4. Saņemot transferta maksājumu pirms transferta izlietojuma:
   1. Iestāde atzīst saistības par avansā saņemto transfertu;
   2. saistības samazina un atzīst pamatdarbības transferta ieņēmumus, ja transferta izlietojums apstiprināts pārskata gadā vai līdz nākamā gada 31. janvārim (ieskaitot);
   3. ja transferta izlietojumu apstiprina nākamajā pārskata gadā pēc 31. janvāra, samazina saistības un ieņēmumus atzīst kā pārējos iepriekšējo gadu transferta ieņēmumus (tajā pārskata gadā, kurā apstiprināts izlietojums);
   4. zembilances aktīvos uzrāda transferta izlietojumu pārskata gadā, attiecībā uz kuru transferta ieņēmumus atzīs nākamajā pārskata gadā.
5. Saņemot transferta maksājumu pēc transferta izlietojuma:
   1. Iestāde atzīst transferta pamatdarbības ieņēmumus un prasības, ja attiecīgais izlietojums apstiprināts pārskata gadā;
   2. ja attiecīgais izlietojums apstiprināts līdz nākamā gada 31. janvārim (ieskaitot), pārskata gada beigās Iestāde atzīst uzkrātos ieņēmumus un pamatdarbības transferta ieņēmumus;
   3. transferta apstiprinājuma dienā Iestāde samazina iepriekš atzītos uzkrātos ieņēmumus un atzīst prasības;
   4. ja transferta izlietojumu apstiprina pēc nākamā gada 31. janvāra, Iestāde atzīst transferta ieņēmumus kā pārējos iepriekšējo gadu transferta ieņēmumus (tajā pārskata gadā, kurā apstiprināts izlietojums);
   5. zembilances aktīvos uzrāda transferta izlietojumu pārskata gadā, attiecībā uz kuru transferta ieņēmumus atzīs nākamajā pārskata gadā.
6. Veicot transferta maksājumu pirms transferta izlietojuma:
   1. Iestāde atzīst prasības par avansā pārskaitīto transfertu;
   2. prasības samazina un atzīst pamatdarbības transferta izdevumus, ja transferta izlietojums apstiprināts pārskata gadā vai līdz nākamā gada 31. janvārim (ieskaitot);
   3. ja transferta izlietojumu apstiprina nākamajā pārskata gadā pēc 31. janvāra, samazina prasības un atzīst pārējos iepriekšējo gadu transferta izdevumus (tajā pārskata gadā, kurā apstiprināts izlietojums).
7. Veicot transferta maksājumu pēc transferta izlietojuma:
   1. Iestāde atzīst transferta pamatdarbības izdevumus un saistības, ja attiecīgais izlietojums apstiprināts pārskata gadā;
   2. ja attiecīgais izlietojums apstiprināts līdz nākamā gada 31. janvārim (ieskaitot), pārskata gada beigās Iestāde atzīst uzkrātās saistības un pamatdarbības transferta izdevumus;
   3. transferta apstiprinājuma dienā Iestāde samazina iepriekš atzītās uzkrātās saistības un atzīst saistības;
   4. ja transferta izlietojumu apstiprina pēc nākamā gada 31. janvāra, Iestāde atzīst transferta izdevumus kā pārējos iepriekšējo gadu transferta izdevumus (tajā pārskata gadā, kurā apstiprināts izlietojums).
8. Ja Iestāde saņemto transfertu daļēji novirza izlietošanai padotības Iestādei:
   1. maksājuma veikšanas dienā Iestāde atzīst prasības par avansā pārskaitītu transfertu;
   2. saņemot atzinumu un izdevumu apstiprinājumu par padotības Iestādi, Iestāde samazina saistības pret transferta devēju un atzīst transferta ieņēmumus visas atzītās summas apmērā;
   3. padotības Iestādes apstiprināto izdevumu apmērā Iestāde samazina prasības par avansā pārskaitītu transfertu un samazina transferta ieņēmumus.
9. Lauku atbalsta dienests (LAD) transfertu uzskaites un maksājumu analītisko uzskaiti veic atsevišķā ES fondu uzskaites sistēmā, katru mēnesi datus integrējot Horizon sistēmas virsgrāmatas uzskaites līmenī.

### **3.15.4. Ārvalstu finanšu palīdzības uzskaite**

1. Iestāde atzīst ieņēmumus no ārvalstu finanšu palīdzības, ja saņemamā summa atbilst aktīva definīcijai un aktīva atzīšanas kritērijiem, kā noteikts kopējos pārvedumu uzskaites pamatprincipos.
2. Ārvalstu sniegtā finansiālā palīdzība izpaužas kā saimniecisko labumu (vai pakalpojumu potenciāla pieauguma) saņemšana Iestādei par pagātnē ievērotiem vai nākotnē ievērojamiem līgumos vai vienošanās noteiktiem nosacījumiem, kas attiecas uz tās darbību vai atbilstību noteiktiem kritērijiem.
3. Saņemot ārvalstu finanšu palīdzību un atbalstu, kas izpaužas kā tiešais naudas maksājums, Iestāde atzīst saistības attiecībā uz saistošajā tiesību aktā (līgums, vienošanās u.c. dokuments) ietverto nosacījumu izpildi. Ieņēmumus no ārvalstu finanšu palīdzības atzīst atbilstoši tiesību aktos noteiktā nosacījuma izpildei.
4. Saistības par saņemto ārvalstu finanšu palīdzību samazina pakāpeniski nosacījumu izpildes laikā, pamatojoties uz izpildi apliecinošiem dokumentiem:
   1. atbilstoši izlietojumam kārtējā gada izdevumu segšanai vai Iestādes funkciju izpildes nodrošināšanai gadījumos, ja naudas līdzekļi šiem mērķiem saņemti iepriekšējā pārskata periodā;
   2. izpildot līgumos vai vienošanās norādītos nosacījumus, kuru neizpildes gadījumā nauda jāatmaksā;
   3. pakāpeniski nosacījumu izpildes laikā.
5. Ja nākamajos gados pēc saņemtās finanšu palīdzības iekļaušanas attiecīgo pārskata gadu ieņēmumos atklājies, ka nav izpildīts kāds no finanšu palīdzības devēja noteiktajiem nosacījumiem un saņemtā finanšu palīdzība pilnībā vai daļēji jāatmaksā, atmaksājamās finanšu palīdzības vērtību noraksta tā pārskata gada izdevumos, kad vērtība jāatmaksā.
6. Ja saņemtās ārvalstu finanšu palīdzības ietvaros tiek konstatēti nepamatoti veikti izdevumi, kas saskaņā ar ārvalstu finanšu palīdzības piešķīrējas institūcijas lēmumu vai citu tiesību vai normatīvo aktu ir jāietur no nākamā pieprasījuma vai jāatmaksā, atzīst saistības konstatētās summas apmērā no dienas, kad ir radušās saistības ieturēt vai atmaksāt iepriekš minēto naudas līdzekļu summu. Saistības noraksta, pamatojoties uz veikto atmaksu apstiprinājuma dokumentiem.

### **3.15.5. Eiropas Savienības politikas instrumentu finansētu pasākumu uzskaite**

1. Ja Eiropas Savienības politiku instrumentu finansētu projektu finansējuma saņēmējs (turpmāk – finansējuma saņēmējs) ir tiesīgs pieprasīt avansu, pārskata gada laikā apstiprināto avansa maksājuma pieprasījumu Iestāde reģistrē grāmatvedības uzskaites sistēmā. Prasības klasificē ilgtermiņa prasībās vai nākamo periodu izdevumos pēc līguma beigu datuma. Apstiprināto, bet neapmaksāto avansa maksājumu pieprasījumu summu pārskata gada beigās atzīst zembilancē.
2. Ja Iestāde finansējuma saņēmējam ir veikusi avansa maksājumu, pēc maksājuma pieprasījuma apstiprināšanas samazina prasības un atzīst izdevumus. Ja tas nav iespējams, finansējuma saņēmējam ir jāatmaksā atlikusī avansa summa. Ja avansa izmaksa veikta iepriekšējos gados, saņemtā summa tiek atmaksāta valsts budžetā.
3. Pēc līguma ietvaros iesniegtā maksājuma pieprasījuma izskatīšanas un apstiprināšanas Iestāde atzīst izdevumus un palielina saistības pret finansējuma saņēmēju vai samazina nākamo periodu izdevumus vai prasības.
4. Ja finansējuma saņēmēja avansa izlietojums vai izdevumi apstiprināti pārskata gadā vai līdz nākamā pārskata gada 31. janvārim (ieskaitot), Iestāde pārskata gada beigās atzīst izdevumus un palielina saistības vai samazina nākamo periodu izdevumus vai ilgtermiņa prasības. Naudas līdzekļu pārskaitījuma dienā attiecīgi samazina uzkrātās saistības.
5. Ja finansējuma saņēmēja izdevumus apstiprina nākamajā pārskata gadā pēc 31. janvāra, Iestāde atzīst izdevumus un palielina saistības vai samazina nākamo periodu izdevumus vai ilgtermiņa prasības pārskata gadā, kurā apstiprināti finansējuma saņēmēja izdevumi.
6. Ja finansējuma saņēmēja īstenotajā projektā konstatē neatbilstoši veiktos izdevumus, to vērtību ietur no nākamās vai kārtējās veikto izdevumu atmaksas finansējuma saņēmējam.
7. Ja uz projektu ir attiecināms nosacījums, ka avansa un starpposma maksājumu kopsumma līdz noslēguma maksājuma veikšanai nedrīkst pārsniegt noteiktu procentu no projektam piešķirtā finansējuma, atmaksu finansējuma saņēmējam veic pieļaujamajā apmērā.
8. Ja neatbilstoši veiktos izdevumus konstatē, kad tos nav iespējams ieturēt no maksājuma pieprasījuma:
   1. un tiek pieņemts lēmums par neatbilstoši veikto izdevumu atgūšanu, Iestāde atzīst prasības pret finansējuma saņēmēju un samazina pamatdarbības izdevumus vai palielina ieņēmumus:
      1. pārskata gada 31. decembrī, ja lēmums stājas spēkā līdz nākamā pārskata gada 31. janvārim (ieskaitot) un izdevumi attiecināmi uz pārskata gadu vai iepriekšējiem periodiem;
      2. lēmuma spēkā stāšanās brīdī, ja izdevumi nav attiecināmi uz pārskata gadu vai iepriekšējiem periodiem;
      3. lēmuma spēkā stāšanās brīdī, ja lēmums stājas spēkā nākamajā pārskata gadā pēc 31. janvāra;
   2. naudas līdzekļu saņemšanas dienā attiecīgi samazina prasības. Saņemtā neatbilstoši veikto izdevumu summa tiek iemaksāta valsts budžetā.
9. Finansējuma saņēmējam noteiktajā termiņā neatmaksājot neatbilstoši veiktos izdevumus, tiek aprēķināta un reģistrēta zembilancē nokavējuma nauda. Saņemto nokavējuma naudu summa tiek iemaksāta valsts budžetā.

## **3.16. Aktīvu un pasīvu nodošana un pieņemšana vispārējās valdības struktūru ietvaros**

1. Iestāde, kura nodod bez atlīdzības aktīvu vai pasīvu citai Iestādei, sniedz informāciju par:
   1. piederību uzskaites kategorijai (detalizācijā līdz apakšgrupai);
   2. sākotnējo vērtību un tās noteikšanas metodi;
   3. uzkrāto amortizāciju un nolietojumu;
   4. līdzdalības daļu un finanšu instrumentu patiesās vērtības rezervēm;
   5. atlikušo lietderīgās lietošanas laiku;
   6. attiecīgu norādi un vērtību, ja pamatlīdzekļa vērtība sākotnēji atzīta nākamo periodu ieņēmumos;
   7. finanšu instrumentu kategoriju;
   8. iepriekšējo pārskata gadu budžeta izpildes rezultāta vērtību, likvidējot vai reorganizējot Iestādi.
2. Iestāde, bez atlīdzības nododot aktīvu citai Iestādei, izslēdz:
   1. uzkrāto vērtības samazinājumu un atzīst pārējos ieņēmumus no aktīvu vērtības samazinājuma norakstīšanas;
   2. sākotnējo vērtību un nolietojumu (amortizāciju) ilgtermiņa ieguldījuma atlikušajā vērtībā un atzīst izdevumus no nodotām vērtībām bez atlīdzības;
   3. nākamo periodu ieņēmumus un līdzdalības daļu un finanšu instrumentu patiesās vērtības rezerves, kas attiecas uz šo aktīvu, un atzīst ieņēmumus no nodotām vērtībām bez atlīdzības.
3. Iestāde, bez atlīdzības citai Iestādei nododot krājumus, kas iepriekš atzīti izdevumos, tos izslēdz no uzskaites daudzuma vienībās. Iestāde, kas saņem šādus krājumus, nodrošina to uzskaiti daudzuma vienībās līdz faktiskai to norakstīšanai.
4. Iestāde, bez atlīdzības nododot pasīvu (piemēram, uzkrājumus vai nākamo periodu ieņēmumus) citai Iestādei, izslēdz tā uzskaites vērtību un atzīst ieņēmumus no nodotām vērtībām bez atlīdzības.
5. Iestāde, saņemot bez atlīdzības aktīvu vai pasīvu no citas Iestādes, turpina to uzskaitīt atbilstoši [332. punktā](https://likumi.lv/ta/id/297134#p345) minētajai informācijai. Ja nepieciešams, minētās vērtības pārklasificē atbilstoši Iestādes grāmatvedības uzskaites kārtībā noteiktajām prasībām.
6. Iestāde, bez atlīdzības saņemot aktīvu no citas Iestādes:
   1. atzīst tā sākotnējo vērtību, nolietojumu (amortizāciju) un ieņēmumus no saņemtām vērtībām bez atlīdzības aktīva atlikušajā vērtībā;
   2. atzīst izdevumus no saņemtām vērtībām bez atlīdzības un nākamo periodu ieņēmumus, ja Iestāde, kura aktīvu nodeva, tā vērtību sākotnēji uzskaitījusi nākamo periodu ieņēmumos, un līdzdalības daļu un finanšu instrumentu patiesās vērtības rezerves;
   3. turpina aprēķināt nolietojumu (amortizāciju) ilgtermiņa ieguldījuma atlikušajā lietderīgās lietošanas laikā vai pārskata turpmāko nolietojuma normu atbilstoši veiktai pārklasifikācijai saskaņā ar 336. punktu.
7. Iestāde, bez atlīdzības saņemot pasīvu no citas Iestādes, atzīst tā uzskaites vērtību un izdevumus no saņemtām vērtībām bez atlīdzības.

## **3.17. Finanšu instrumentu uzskaite**

### **3.17.1. Finanšu instrumentu uzskaites pamatprincipi**

1. Finanšu instruments ir šāds finanšu aktīvs:
   1. finanšu ieguldījums (piemēram, vērtspapīri, noguldījumi), izņemot līdzdalību radniecīgā un asociētā kapitālsabiedrībā;
   2. prasības, kas radušās aktīva atsavināšanas rezultātā, ja maksājumu atliek ilgāk nekā 12 mēnešus, izņemot finanšu nomas darījumus.
2. Iestāde finanšu instrumentu atzīst dienā, kad tas atbilst aktīvu vai saistību atzīšanas nosacījumiem, un novērtē patiesajā vērtībā.
3. Izmaksas, kuras ir tieši attiecināmas uz finanšu instrumenta iegādi atzīst finanšu izdevumos dienā, kad saņemts pakalpojums saskaņā ar attaisnojuma dokumentu vai saskaņā ar līguma nosacījumiem.
4. Finanšu instrumenta novērtējumam patiesajā vērtībā jābūt ticamam. Novērtējums ir ticams, ja finanšu instrumenta patiesā vērtība noteikta, izmantojot vienu no šādām metodēm:
   1. konkrētā finanšu instrumenta darījuma cena vai identisku aktīvu vai saistību kotētās cenas aktīvos tirgos;
   2. ja finanšu instrumentam nav tirgus cenas, bet šāda cena ir atsevišķām tā komponentēm vai līdzīgiem finanšu instrumentiem, šī instrumenta tirgus cenu var noteikt, ņemot vērā tā komponenšu vai līdzīgo finanšu instrumentu tirgus cenu;
   3. ja nav iespējams noteikt finanšu instrumenta tirgus cenu, tā patieso vērtību nosaka, pamatojoties uz vērtību, kas aprēķināta, izmantojot vispāratzītas un piemērotas novērtēšanas metodes, ja aprēķinātā vērtība parāda šī instrumenta iespējamo tirgus cenu. Patiesās vērtības novērtēšanas metodi izstrādā komisija vai speciālists. Novērtēšanas metodes aktualitāti pārskata ne retāk kā reizi pārskata gadā.
5. Finanšu instrumentus analītiski iedala kategorijās saskaņā Ministru kabineta 2018. gada 13. februāra noteikumu Nr.87 “Grāmatvedības uzskaites kārtība budžeta iestādēs” [3. pielikum](https://likumi.lv/ta/id/297134#piel3)u un pēc sākotnējās atzīšanas uzskaita šādā kārtībā:
   1. līdz termiņa beigām turētus ieguldījumus uzskaita amortizētajā vērtībā, piemērojot efektīvās procentu likmes metodi, un pārskata perioda finanšu ieņēmumos iekļauj amortizētos procentu ieņēmumus.
   2. pārdošanai pieejamus finanšu aktīvus katra pārskata perioda beigās novērtē patiesajā vērtībā un vērtības izmaiņas atzīst finanšu instrumentu patiesās vērtības rezervē, ieņēmumus vai izdevumus no valūtu kursu svārstībām atzīst pārskata perioda finanšu ieņēmumos vai izdevumos;
   3. patiesajā vērtībā novērtēta finanšu aktīva vērtības izmaiņas atzīst pārskata perioda finanšu ieņēmumos vai izdevumos.

### **3.17.2.** **Finanšu instrumentu klasifikācijas maiņa**

1. Iestāde katra pārskata perioda beigās izvērtē finanšu instrumentu klasifikāciju atbilstoši to kategorijām.
2. Iestāde veic finanšu instrumentu pārklasifikāciju no vienas kategorijas uz citu kategoriju normatīvos aktos noteiktajos gadījumos.

### **3.17.3. Finanšu instrumentu vērtības samazinājums**

1. Iestāde katra pārskata gada beigās novērtē, vai pastāv objektīvi pierādījumi tam, ka radušies zaudējumi no finanšu aktīva (izņemot 343.3. punktā patiesajā vērtībā novērtēta finanšu aktīvu) vērtības samazinājuma.
2. Amortizētajā vērtībā uzskaitīts finanšu aktīva vērtības samazinājumu aprēķina kā starpību starp aktīva uzskaites vērtību un aplēsto nākotnes naudas plūsmu pašreizējo vērtību, kas diskontēta, izmantojot finanšu aktīva sākotnējo efektīvo procentu likmi.
3. Patiesajā vērtībā uzskaitīta pārdošanai pieejama finanšu aktīva vērtības samazinājumu aprēķina kā starpību starp aktīva amortizēto vērtību (no iegādes vērtības atskaita visas saņemtās pamatsummas un procentus, kā arī uzkrātos procentus) un pašreizējo patieso vērtību, atskaitot izdevumus no šā finanšu aktīva vērtības samazināšanās, kuri iepriekš atzīti pārskata perioda izdevumos.
4. Ja nākamajos pārskata periodos patiesajā vērtībā uzskaitīta pārdošanai pieejama finanšu aktīva (izņemot ieguldījumus pašu kapitāla instrumentos) vērtības samazinājums ir samazinājies vai vairs nepastāv, iepriekš atzīto vērtības samazinājumu izslēdz un atzīst pārskata perioda finanšu ieņēmumos tikai tādā apmērā, kādā iepriekš atzīti izdevumi no vērtības samazinājuma. Atlikušo vērtības pieauguma daļu atzīst finanšu instrumentu patiesās vērtības rezervēs.
5. Ja nākamajos pārskata periodos vērtības samazinājums ieguldījumam pašu kapitāla instrumentos, kas klasificēts kā pārdošanai pieejams finanšu aktīvs, ir samazinājies vai vairs nepastāv, iepriekš atzīto vērtības samazinājumu izslēdz vienīgi tad, ja no uzskaites izslēdz attiecīgo finanšu aktīvu.

### **3.17.4. Finanšu instrumentu izslēgšana no uzskaites**

1. Finanšu aktīvu vai tā daļu izslēdz no uzskaites, ja ir spēkā vismaz viens no šiem kritērijiem:
   1. līgumā noteiktās tiesības uz naudas plūsmām no attiecīgā finanšu aktīva vai tā daļas beidzas vai Iestāde ir atteikusies no šīm tiesībām tiesību aktos noteiktajā kārtībā;
   2. Iestāde nodod līgumā noteiktās tiesības uz naudas plūsmām no finanšu aktīva vai tā daļas;
   3. Iestāde saglabā līgumā noteiktās tiesības uz naudas plūsmām no finanšu aktīva vai tā daļas, bet uzņemas līgumā noteiktu pienākumu samaksāt attiecīgās naudas plūsmas vienam vai vairākiem saņēmējiem, un:
      1. Iestādei ir pienākums veikt maksājumus saņēmējiem tikai tad, kad ir saņemtas ekvivalentas summas no attiecīgā aktīva;
      2. atbilstoši līguma nosacījumiem Iestādei ir aizliegts pārdot vai ieķīlāt attiecīgo aktīvu vai tā daļu;
      3. Iestāde nodod visus ar attiecīgā aktīva vai tā daļas īpašumtiesībām saistītos riskus, atlīdzības un aktīva vai tā daļas kontroli.
2. Finanšu aktīvu izslēdz no uzskaites un pārskata perioda finanšu ieņēmumos vai izdevumos atzīst starpību starp aktīva uzskaites vērtību un atlīdzību. Finanšu instrumentu patiesās vērtības rezervi izslēdz un attiecina uz iepriekšējo pārskata gadu budžeta izpildes rezultātu (pārdošanai pieejamiem finanšu instrumentiem).
3. Ja no uzskaites izslēdz finanšu aktīva daļu, izslēdzamās daļas vērtību aprēķina atbilstoši finanšu aktīva un izslēdzamās daļas relatīvajām patiesajām vērtībām izslēgšanas dienā.

## **3.18. Iespējamie aktīvi un iespējamās saistības**

1. Iespējamais aktīvs ir aktīvs, kas var rasties pagātnes notikumu rezultātā un kura pastāvēšana apstiprināsies tikai atkarībā no viena vai vairāku tādu nākotnes notikumu notikšanas vai nenotikšanas, kurus Iestāde nevar kontrolēt.
2. Iespējamo aktīvu novērtē atbilstoši saņemamo resursu vērtības visticamākajai aplēsei un uzskaita zembilancē.
3. Iestādes iespējamās saistības ir:
   1. iespējams pienākums, kas radies pagātnes notikumu rezultātā un kura pastāvēšana ir atkarīga no viena vai vairāku tādu nākotnes notikumu notikšanas vai nenotikšanas, kurus Iestāde nevar kontrolēt;
   2. pašreizējs pienākums, kas radies pagātnes notikumu rezultātā, bet nav ticams, ka šā pienākuma izpildē būs nepieciešams resursu izlietojums, vai arī nav pietiekama pamatojuma saistību vai uzkrājumu vērtības ticamam novērtējumam.
4. Iespējamās saistības novērtē atbilstoši [356. punktam](#p247) un uzskaita zembilancē.
5. Ja Iestāde ir noslēgusi līgumus par nākotnes ilgtermiņa ieguldījumiem un līdz bilances datumam pienākums nav izpildīts, šīs saistības uzskaita zembilancē. Saistību vērtību aprēķina, summējot pēc bilances datuma paredzētos maksājumus atbilstoši noslēgtajiem līgumiem.
6. Ja resursu izlietojuma iespēja, lai izpildītu iespējamo vai pašreizējo pienākumu, ir neliela, iespējamās saistības zembilancē var neuzskaitīt.

## **3.19. Izmaiņas grāmatvedības uzskaites kārtībā, aplēšu maiņa un kļūdu labošana**

1. Iestāde maina grāmatvedības uzskaites principus tikai tad, ja ir mainījies normatīvais regulējums.
2. Grāmatvedības uzskaites principu maiņa ir vienu grāmatvedības uzskaites principu aizstāšana ar citiem grāmatvedības uzskaites principiem.
3. Iestāde izmaiņas grāmatvedības uzskaites principos uzskaita saskaņā ar attiecīgā normatīvā akta pārejas noteikumiem.
4. Mainot grāmatvedības uzskaites principus, korekcijas veic tā, it kā jaunie grāmatvedības uzskaites principi vienmēr būtu piemēroti, un izmaiņas atzīst:
   1. iepriekšējo gadu budžeta izpildes rezultātā tādā apmērā, kas attiecas uz iepriekšējiem pārskata gadiem. Korekcijas analītiski nodala pa attiecīgajiem pārskata gadiem;
   2. pārskata perioda ieņēmumos vai izdevumos tādā apmērā, kas attiecas uz pārskata gadu;
   3. atbilstošajā bilances aktīva vai pasīva kontā.
5. Ja darījumu veikšanai vai citām darbībām (piemēram, nemateriālo ieguldījumu lietderīgās lietošanas laika noteikšanai, aktīvu vērtības samazinājuma aprēķināšanai, saistību izpildei paredzēto uzkrājumu aprēķināšanai) piemītošo nenoteiktību rezultātā aktīvu vai pasīvu posteņus nevar novērtēt precīzi, veic vērtības aplēsi. Aplēsi pārskata, ja mainās apstākļi, uz kuriem tā balstīta, vai iegūta jauna informācija, kas ietekmē aplēses sagatavošanu.
6. Mainot aplēses, tās piemēro darījumiem, citiem notikumiem un apstākļiem, sākot ar aplēses izmaiņas datumu, un koriģē atbilstošo aktīvu, pasīvu, ieņēmumu vai izdevumu posteni pārskata periodā.
7. Konstatētās kļūdas attiecībā uz aktīvu un pasīvu posteņu uzskaiti pārskata periodā vai iepriekšējos pārskata periodos labo pirmajā pārskata periodā, kurā tās atklātas, šādā kārtībā:
   1. būtiskas iepriekšējo periodu kļūdas labo [363. punktā](#p430) noteiktajā kārtībā, izņemot gadījumu, ja tas nav iespējams. Būtiskuma līmeni nosaka saskaņā ar Valsts kases tīmekļvietnē publicēto informāciju kārtējam gadam;
   2. pārējās iepriekšējo periodu kļūdas un pārskata perioda kļūdas labo [365. punktā](#p432) noteiktajā kārtībā.

## **3.20. Zembilances aktīvu un pasīvu uzskaite**

1. Zembilancē reģistrē Iestādes iespējamos aktīvus, kuri radušies pagātnes notikumu rezultātā un kuru pastāvēšana apstiprināsies tikai atkarībā no šo pagātnes notikumu izpildes ietekmes nākotnē. Šādu notikumu notikšanu vai nenotikšanu Iestāde pilnībā nevar kontrolēt.
2. Zembilancē reģistrē iespējamās saistības, kas Iestādei radušas pagātnes notikumu rezultātā, bet iestāšanās vai neiestāšanās atkarīga no viena vai vairāku nākotnes notikumu notikšanas vai nenotikšanas, kurus Iestāde pilnībā nevar kontrolēt (zembilancē norāda arī saistības, kuras pastāv šobrīd un to dzēšanai nav nepieciešams resursu patēriņš, kā arī tādas pašreizējas saistības, kurām nav pietiekams pamatojums saistību vērtības noteikšanai).
3. Iespējamos aktīvus atzīst, ja pastāv varbūtība, ka ekonomisko labumu un pakalpojumu potenciāla palielinājumam iestādē. Pēc attiecīgu apstākļu apstiprināšanās un aktīva vērtības ticamas novērtēšanas aktīvu un ar to saistītos ieņēmumus norāda iestādes bilancē, samazinot zembilancē norādīto iespējamo aktīvu summu.
4. Zembilancē reģistrē iespējamās saistības, kas radušās pagātnes notikumu rezultātā, bet iestāšanās vai neiestāšanās atkarīga no viena vai vairāku nākotnes notikumu notikšanas vai nenotikšanas, ko pilnībā nav iespējams kontrolēt.
5. Zembilancē norāda arī pašreizējās saistības, kuru dzēšanai nav nepieciešams resursu patēriņš, un pašreizējās saistības, kurām nav pietiekams pamatojums saistību vērtības noteikšanai.
6. Iestādes, saņemot attaisnojuma dokumentus par avansa maksājumiem un nākotnes periodu izdevumiem, tos līdz apmaksas dienai uzskaita atsevišķi zembilances saistībās.

# **4. Pievienotās vērtības nodokļa uzskaites kārtība**

## **4.1. Pievienotās vērtības nodokļa piemērošanas vispārīgie principi**

1. Pievienotās vērtības nodokļa likums (turpmāk – Likums) nosaka gan vispārīgo, gan pievienotās vērtības nodokļa PVN “reverso” (apgriezto) maksāšanas kārtību darījumiem, kas veikti starp reģistrētiem nodokļa maksātājiem iekšzemē.
2. Vispārīgās PVN piemērošanas kārtības gadījumā:
   1. Preču piegādātājs (pakalpojumu sniedzējs) izraksta preču vai pakalpojumu saņēmējam PVN rēķinu, kurā norāda:
      1. piegādāto preču (sniegto pakalpojumu) vērtību;
      2. PVN likmi (%) aprēķināto PVN summu;
      3. iekļauj savā PVN deklarācijā darījuma vērtību un aprēķināto PVN summu kā valsts budžetā maksājamo PVN.
   2. Preču (pakalpojumu) saņēmējs:
      1. samaksā preču piegādātājam (pakalpojumu sniedzējam) PVN rēķinā norādīto atlīdzību un PVN summu;
      2. ja iegādātās preces (saņemtie pakalpojumi) ir paredzētas preču vai pakalpojumu saņēmēja apliekamo darījumu nodrošināšanai, iekļauj PVN rēķinā norādīto PVN summu savā PVN deklarācijā kā atskaitāmo priekšnodokli;
      3. ja iegādātās preces (saņemtie pakalpojumi) nav paredzētas preču vai pakalpojumu saņēmēja apliekamo darījumu nodrošināšanai, iekļauj PVN rēķinā norādīto PVN summu savā PVN deklarācijā kā neatskaitāmo priekšnodokli.
3. Vispārīgās PVN piemērošanas kārtības gadījumā preču (pakalpojumu) saņēmējs var būt arī ar PVN neapliekamā persona, kurai nav tiesību atskaitīt priekšnodokli.
4. PVN “reversā” (apgrieztā) maksāšanas kārtība:
   1. PVN “reversā” (apgrieztā) maksāšanas kārtība piemērojama Likumā noteiktām preču vai pakalpojumu kategorijām, ja preču piegādātājs (pakalpojumu sniedzējs) un preču (pakalpojumu) saņēmējs ir reģistrēti PVN maksātāji un darījums veikts iekšzemē:
      1. kokmateriālu piegādei un ar to saistītiem pakalpojumiem (Likuma 141.pants);
      2. metāllūžņu piegādei un ar to saistītiem pakalpojumiem (Likuma 143.pants);
      3. būvniecības pakalpojumiem (Likuma 142.pants);
      4. mobilo telefonu, klēpjdatoru, planšetdatoru un integrālās shēmas ierīču piegādēm (Pievienotās vērtības nodokļa likuma 143.1 pants).
5. PVN ir arī īpašs nodokļa režīms preču importa darījumos – par veikto preču importu muitas deklarācijā aprēķinātās valsts budžetā maksājamās nodokļa summas samaksas atlikšana līdz tās norādīšanai atbilstošā taksācijas perioda nodokļa deklarācijā.
6. Ar pievienotās vērtības nodokli (turpmāk – PVN) apliekami darījumi:
   1. preču piegāde (tai skaitā preču piegāde Eiropas Savienības teritorijā un preču eksports) par atlīdzību;
   2. pakalpojumu sniegšana par atlīdzību;
   3. preču iegāde Eiropas Savienības teritorijā par atlīdzību;
   4. preču importu, ja Likumā nav noteikts citādi;
   5. nereģistrēta PVN maksātāja veikta jauna transportlīdzekļa iegāde Eiropas Savienības teritorijā.

A screenshot of a computer screen

Description automatically generated

1. PVN neapliekami darījumi, ir darījumi, kas saskaņā ar Likuma 52.pantu netiek aplikti ar PVN.
2. Darījumi, kuriem PVN likuma normas nepiemēro:
   1. dotācijām no valsts budžeta, saņemtiem transfertiem un saņemtajai ārvalstu finanšu palīdzībai;
   2. līgumsodiem, drošības naudām, rokas naudām, biedru naudām, atlīdzībai par apdrošināšanas gadījumu, ieņēmumiem no valūtas kursa svārstībām un izdevumu kompensāciju maksai, kas nav atlīdzība par preču piegādi vai pakalpojumu sniegšanu;
   3. darbībai publisko funkciju ietvaros bez atlīdzības;
   4. ieguldījumiem kapitālsabiedrību pamatkapitālā;
   5. dividendēm;
   6. procentu ienākumiem par noguldījumiem kredītiestādēs, tai skaitā par bankas konta atlikumu un depozītu;
   7. ieņēmumiem no valūtas kursa svārstībām.
3. Reģistrēti nodokļa maksātāji – Iestādes, kuras ir reģistrētas Valsts ieņēmumu dienesta (turpmāk – VID) PVN maksātāju reģistrā (turpmāk šajā sadaļā – PVN maksātājs).
4. Nereģistrēti nodokļa maksātāji – Iestādes, kuras nav reģistrējušās Valsts ieņēmumu dienesta PVN maksātāju reģistrā (turpmāk šajā sadaļā – PVN nemaksātājs).
5. PVN likmes:
   1. standartlikme 21% apmērā;
   2. samazinātā likme (Likuma [42.](https://m.likumi.lv/ta/id/253451#p42) pants):
      1. 12 % apmērā;
      2. 5 % apmērā;
      3. 0 % apmērā.
6. PVN neapliekami darījumisaskaņā ar Likuma 52.pantu (piemēram, zemes lietošanas maksa).

## **4.1.1. PVN reģistrācijas kārtība**

1. Iestāde reģistrējās kā PVN maksātāja, ja tā kalendāra gadā:
   1. ir veikusi preču iegādi Eiropas Savienības teritorijā (turpmāk – ES) un, ja šo preču kopējā vērtība bez PVN sasniedz vai pārsniedz 10 000 *euro*preču iegādes ES teritorijā, tad Iestādei jāreģistrējas VID.

PVN maksātāju reģistrā līdz nākamā mēneša 15. datumam (Likuma 57.panta pirmā daļa).

* 1. veic preču iegādi ES teritorijā sasniedzot vai pārsniedzot 10 000 *euro* slieksni, un nākamajā gadā neplāno veikt preču iegādes darījumus, Iestāde var nereģistrēties kā PVN maksātāja.

Iestāde aprēķina un iemaksā PVN valsts budžetā (Likuma 57.panta otrā daļa).

* 1. ir sniegusi ar PVN apliekamus preču piegāžu un sniegusi pakalpojumus un atsevišķu ar PVN neapliekamu preču piegāžu un sniegto pakalpojumu vērtību (piemēram, nekustamā īpašuma pārdošana, izņemot nelietota nekustamā īpašuma pārdošanu un apbūves zemes pārdošanu, likumiskās zemes lietošanas tiesības u.c. Likuma 52.  pirmās daļas 20., 21., 22., 24., 25. un 26. punkts), kuru kopējais apjoms iekšzemē pārsniedz 50 000 *euro*. (Likuma 59.panta otrā daļa).

Iestāde iesniedz reģistrācijas iesniegumu VID:

• līdz kalendāra gada 30.novembrim, ja 50 000 *euro* vērtība kalendāra gadā ir pārsniegta, nepārsniedzot 55 000 *euro* vērtību;

• līdz tā mēneša 15.datumam, kas seko mēnesim, kad kalendāra gadā ir pārsniegta 55 000 *euro* vērtība;

• līdz kalendāra gada 31.decembrim, ja 50 000 *euro* vērtība kalendāra gadā tiek pārsniegta, nepārsniedzot 55 000 *euro* vērtību, kalendāra gada decembrī.

* 1. ir noslēgusi ar būvniecības pakalpojumu sniedzēju līgumu par Likuma [142.panta](https://m.likumi.lv/ta/id/253451#p142) ceturtajā daļā minēto būvniecības pakalpojumu saņemšanu saskaņā ar [Publisko iepirkumu likumā](https://m.likumi.lv/ta/id/287760-publisko-iepirkumu-likums) noteikto iepirkuma procedūru vai ir iesaistīta kā publiskais partneris publiskās un privātās partnerības projektā saskaņā ar [Publiskās un privātās partnerības likumu](https://m.likumi.lv/ta/id/194597-publiskas-un-privatas-partneribas-likums).

Iestāde reģistrējas PVN maksātāju reģistrā pirms būvniecības pakalpojumu saņemšanas.

## **4.2. PVN uzskaites kārtība**

### **4.2.1. PVN apliekamās vērtības noteikšana**

1. Pakalpojuma sniegšana ir notikusi, kad pakalpojums sniegts pakalpojuma saņēmējam, ja Likumā 32. pantā nav noteikts citādi.
2. Pakalpojuma darījuma vērtību nosaka, apliekamo vērtību, kas ir atlīdzība par sniegtajiem pakalpojumiem reizinot ar atbilstošo PVN likmi.
3. Pakalpojuma apliekamājā vērtībā ietilpst visas izmaksas, kā arī visi saskaņā ar normatīvajiem aktiem par šā pakalpojuma sniegšanu maksājamie nodokļi, nodevas un citi obligātie maksājumi, izņemot pievienotās vērtības nodokli(Likuma 35.panta trešā daļa).
4. Pakalpojumu apliekamājā vērtībā neietilpst cenas samazinājums (atlaides veidā), ko pakalpojuma sniedzējs piešķīris pakalpojuma saņēmējam pakalpojuma sniegšanas brīdī. (Likuma 39. panta pirmā daļa).

### **4.2.2. Pakalpojuma sniegšanas vieta**

1. Iestāde nosaka pakalpojuma sniegšanas vietu ņemot vērā, vai pakalpojuma saņēmējs ir PVN maksātājs vai nav PVN maksātājs.
2. Pakalpojuma saņēmēja atbilstību nodokļa maksātāja statusam nosaka PVN maksātāja reģistrācijas numurs. Ja pakalpojumu saņēmējs ir citas Eiropas Savienības (turpmāk – ES) dalībvalsts persona, tad izmanto PVN identifikācijas numuru.
3. Ja pakalpojuma saņēmējs ir PVN maksātājs, tad pakalpojuma sniegšanas vietu nosaka atbilstoši tam, kur atrodas pakalpojuma saņēmējs:
   1. pakalpojuma saņēmēja saimnieciskās darbības mītnes vieta;
   2. pakalpojuma saņēmēja pastāvīgās iestādes atrašanās vieta, ja pakalpojums tiek sniegts pakalpojuma saņēmēja pastāvīgajai iestādei, kas neatrodas šīs personas saimnieciskās darbības mītnes vietā;
   3. pakalpojuma saņēmēja deklarētā dzīvesvieta, bet, ja tādas nav, – pastāvīgās uzturēšanās vieta, ja pakalpojuma saņēmējam nav saimnieciskās darbības mītnes vietas vai pastāvīgās iestādes. (Likuma 19. panta pirmā daļa);
4. Ja pakalpojuma saņēmējs nav PVN maksātājs, tad pakalpojuma sniegšanas vieta ir:
   1. pakalpojuma sniedzēja saimnieciskās darbības mītnes vieta;
   2. pakalpojuma sniedzēja pastāvīgās iestādes atrašanās vieta, ja pakalpojums tiek sniegts no pakalpojuma sniedzēja pastāvīgās iestādes, kas neatrodas šīs personas saimnieciskās darbības mītnes vietā;
   3. pakalpojuma sniedzēja deklarētā dzīvesvieta, bet, ja tādas nav, — pastāvīgās uzturēšanās vieta, ja pakalpojuma sniedzējam nav saimnieciskās darbības mītnes vietas vai pastāvīgās iestādes. (Likuma 19. panta otrā daļa).
5. Pakalpojumu sniegšanas vieta kultūras, mākslas, sporta, izglītības un izklaides pasākumiem, ja to sniedz personai, kas nav nodokļa maksātājs ir pasākuma faktiskā norises vieta (Likuma 20. panta otrā daļa).

### **4.2.3. Priekšnodokļa atskaitīšana**

1. Iestāde (PVN maksātāja), veicot ar PVN apliekamus darījumus (izņemot gadījumus, kad PVN numurs ir reģistrēts tikai būvniecības pakalpojumu saņemšanai), drīkst atskaitīt priekšnodokli tikai tad, ja ir nodrošināta atsevišķa uzskaite tām precēm un pakalpojumiem, kas tiek izmantoti tikai darījumiem, kuri dod tiesības uz priekšnodokļa atskaitīšanu.
2. Iestāde, kura ir reģistrējusies VID PVN maksātāju reģistrā būvniecības pakalpojuma saņemšanai un tā ir nodrošinājusi atsevišķu to preču un pakalpojumu uzskaiti, kuri izmantoti tikai tādu darījumu nodrošināšanai, kas dod tiesības atskaitīt uz priekšnodokļa atskaitīšanu.
3. Ja Iestāde (PVN maksātāja) veic gan apliekamus, gan neapliekamus darījumus, tad, ievērojot [Likuma](http://likumi.lv/doc.php?id=253451) 98. panta astotajā daļā noteikto, priekšnodokli var atskaitīt, ja ir nodrošināta atsevišķa to preču un pakalpojumu uzskaite, kuri izmantoti tikai tādu darījumu nodrošināšanai, kas dod tiesības atskaitīt priekšnodokli.
4. Iestāde (PVN maksātāja) izvērtē priekšnodokļa atskaitīšanas tiesības un par neatskaitāmo priekšnodokli palielina aktīvu kontus vai izdevumus.

## **4.3. PVN deklarāciju sagatavošana un iesniegšana**

1. Iestāde (PVN maksātāja) PVN deklarāciju un tās pielikumus sagatavo un iesniedz 20 dienu laikā pēc taksācijas perioda beigām, izmantojot VID Elektroniskās deklarēšanas sistēmu.

# **5. Noslēguma jautājumi**

1. Noteikumi stājas spēkā to parakstīšanas dienā.

|  |  |  |
| --- | --- | --- |
| Pārvaldnieks | (paraksts\*) | K. Āboliņš |

\*Dokuments ir parakstīts ar drošu elektronisko parakstu

Sarmīte Jakuševiča

67 094 375

Sarmite.Jakusevica@kase.gov.lv